Владимир Путиным цIыфхэм адыриIэгъэ зэдэгущыIэгъу занкIэр | Адыгэ Макъ\nВладимир Путиным цIыфхэм адыриIэгъэ зэдэгущыIэгъу занкIэр\nАвтор: Редакция\t/ 08.06.2018\t/ КЪЭБАРЫКlЭХЭР\t/\nУрысыем и Президентэу Владимир Путиным тыгъуасэ я 16-у зэдэгущыIэгъу занкIэ зэхищагъ. БлэкIыгъэ илъэсхэм мыщ фэдэ Iофтхьабзэу рагъэкIокIыгъэхэм IэкIыб политикэм, санкциехэм афэгъэхьыгъэ упчIабэ цIыфхэм къатыщтыгъэмэ, мы илъэсым обществэм анахьэу ынаIэ зытыридзагъэр социальнэ Iофыгъохэр, экономикэм изытет, гъэстыныпхъэм (бензиным), гъомылапхъэхэм ауасэ къызэрэхахъорэр, лэжьапкIэр, пенсиер цIыфхэм зэрафимыкъужьырэр, псэупIэ-коммунальнэ хъызмэтымкIэ щыIэ гумэкIыгъохэр, къэралыгъо кIоцIым зэрэпсаоу ихъухьэрэр арых.\nМы илъэсым зэхащэгъэ зэдэгущыIэгъу занкIэр нэмыкI шIыкIэм тетэу агъэпсыгъ. Владимир Путиным къыфагъэзэхэрэ упчIэхэр нахь псынкIэу зэхэфыгъэнхэм, цIыфхэм ягумэкIыгъохэр дэгъэзыжьыгъэнхэм афэшI видеозэпхыныгъэм иамалхэмкIэ Iофтхьабзэм къыхагъэлэжьагъэх федеральнэ министрэхэр, шъолъырхэм япащэхэр.\nАпэрэ упчIэу Президентым къыратыгъэхэм ащыщ бензиным ыуасэ хэпшIыкIэу къызэрэхэхъуагъэр. Мы Iофыгъом цIыфхэр лъэшэу егъэгумэкIых. ГущыIэм пае, Красноярскэ хэкум ит къалэу Ачинскэ тхьамафэрэ ныкъорэм къыкIоцI бензиным соми 6 къыщыхэхъуагъ. Е нэмыкI щыс, къалэу Анадырь пштэмэ, АИ-95-м (зы литрэм) ыуасэ сомэ 55-м щыкIэхьагъ. НэмыкI шъолъырхэми мы лъэныкъомкIэ Iофхэм язытет зэфэд, тыди гъэстыныпхъэм ыуасэ къыщаIэтыгъ.\nВладимир Путиным упчIэм джэуап къыритыжьызэ, пшъэрылъыр зэшIохыгъэнымкIэ УФ-м и Правительствэ мы мафэхэм унэшъо гъэнэфагъэхэр зэришIыгъэхэр хигъэунэфыкIыгъ. Бензиным хэпшIыкIэу къызэрэхэхъуагъэр мытэрэзэу, арэущтэу щытын зэрэфэмыем ежьыри зэрэдыригъаштэрэр къэралыгъом ипащэ къыIуагъ. ЧIыдагъэм ыуасэ дунэе бэдзэрым зыкъыщиIэтыгъ, ащ къыхэкIыкIэ мыр переработкэ зышIыхэрэ заводхэм, компаниехэм ар IэкIыбым щыIуагъэкIымэ нахь федэу къыхахыгъ. Къэралыгъо кIоцIымкIэ ахэм хахъоу аIэкIэкIырэр къызэкIагъэкIожьыным пае бензиным, дизельнэ гъэстыныпхъэм ауасэ къаIэты. Мы гумэкIыгъор дэгъэзыжьыгъэным фэшI бензиным ыкIи дизельнэ гъэстыныпхъэм яакцизхэр сомэ мин заулэкIэ къырагъэIыхыгъэх. Бэдзэогъум и 1-м щыублагъэу акцизхэм къахагъэхъон гухэлъэу щыIагъэр щагъэзыягъ. Илъэсэу тызыхэтым ибжыхьэ ехъулIэу джыри унэшъо тедзэхэр ашIыщтых.\nТхьамэфищым ехъугъэу Iоф зышIэрэ УФ-м и ПравительствакIэ еплъыкIэу фыриIэм епхыгъэ упчIэ Президентым фагъэзагъ.\n— Къэралыгъом хэхъоныгъэхэр ышIынхэмкIэ планэу илъэс зэкIэлъыкIохэм ателъытагъэр УФ-м и Правительствэ хэтыгъэхэм агъэхьазырыгъ. Ахэр зэкIэ зэблэтхъухэмэ, пшъэрылъэу тапашъхьэ щытхэр зэшIотхынхэмкIэ илъэситIу фэдиз чIэтынэщт. Ащ фэдиз уахътэ тиIэп. Ащ къыхэкIыкIэ министрэхэм я Кабинет хэтыщтхэм ащыщхэр цIыфыкIэхэмкIэ зэблэтхъунхэу, ащ дакIоу ыпэкIэ Iоф зышIагъэхэу, опытышхо зыIэкIэлъхэр ыкIи шIуагъэ къэзыхьыщтхэр къэдгъэнэжьынхэу унашъо тшIыгъэ. Непэрэ Правительствэм уигъэрэзэнэу щытэу сэлъытэ, — къыIуагъ Владимир Путиным.\nМы илъэсым, жъоныгъуакIэм В. Путиныр иIэнатIэ зыIохьажьым стратегическэ пшъэрылъхэр гъэцэкIэгъэнхэмкIэ унашъоу ышIыгъэхэр зэшIохыгъэхэ зэрэхъущтым цIыфхэр егъэгумэкIых. Ащ анахь шъхьаIэу къыдыхэлъытагъэр тхьамыкIэ дэдэу псэухэрэм япчъагъэ хэпшIыкIэу нахь макIэ шIыгъэныр ары.\nПрезидентым къызэриIуагъэмкIэ, унашъохэм ягъэцэкIэн зэкIэмкIи сомэ триллион 25-рэ фэдиз пэIухьащт. Ар къыздикIыщт лъэныкъохэм ягъэнэфэн мы уахътэм УФ-м и Правительствэ Iоф дешIэ.\nЦIыфхэм яупчIэхэм бэрэ къахэфагъ хэбзэIахьэу атыхэрэм къахэхъощтмэ. ГущыIэм пае, физическэ лицэхэм яхахъохэм апылъ процент 13 хъурэ хьакъулахьыр къаIэтыщтмэ. Президентым къызэриIуагъэмкIэ, мыщкIэ зи зэхъокIыныгъэ щыIэщтэп.\nУрысыем гумэкIыгъохэу илъхэм афэгъэхьыгъэ упчIабэ Президентым ратыгъ. Ахэм янахьыбэр социальнэ Iофыгъохэм, лэжьапкIэм, пенсиехэм, коммунальнэ фэIо-фашIэхэм, медицинэм, нэмыкIхэм афэгъэхьыгъагъэх. Джащ фэдэу футболымкIэ Дунэе чемпионатэу Урысыем щыкIощтым, IэкIыб къэралыгъохэм зэфыщытыкIэу адыряIэм, нэмыкI Iофыгъохэм япхыгъэхэ упчIэхэри мэкIагъэп. Сыхьати 4-рэ такъикъ 23-м кIогъэ зэдэгущыIэгъу занкIэм Владимир Путиным упчIабэмэ игъэкIотыгъэ джэуапхэр къаритыжьыгъэх.\nАдыгеим и ЛIышъхьэу КъумпIыл Мурат тыгъуасэ иIофшIэгъу мафэ зыфэгъэхьыгъагъэр къэралыгъом иобщественнэ-политическэ хъугъэ-шIэгъэ шъхьаIэ — Владимир Путиным дыряIэгъэ зэдэгущыIэгъу занкIэр ары. Республикэм ипащэ зэрилъытэрэмкIэ, мыщ фэдэ зэдэгущыIэгъум мэхьанэшхо иI ыкIи тишъолъыр епхыгъэ упчIэхэу къатыхэрэм джэуапхэр къаритыжьынхэм фэхьазыр.\nМы илъэсым зэдэгущыIэгъу занкIэр нэмыкI шIыкIэм тетэу кIуагъэ, закъыфэзыгъэзагъэхэ цIыфхэм ягумэкIыгъохэр зэхэфыгъэнхэм фэшI онлайн-зэпхыныгъэмкIэ Президентым хэбзэ къулыкъу зэфэшъхьафхэм, субъектхэм япащэхэм упчIэхэу къэуцухэрэр афигъэзагъэх. Адыгеим и ЛIышъхьэ къызэрэхигъэщыгъэу, зэдэгущыIэгъу занкIэу УФ-м и Президент дашIырэр общественнэ еплъыкIэм ииндикаторэу щыт.\n— ШIогъэшхо къэзытырэ зэдэгущыIэгъу шIыкIэу мыр щыт. Ащ ишIуагъэкIэ Iофыгъо шъхьаIэхэу къэуцухэрэр псынкIэу къыхэгъэщыгъэнхэ ыкIи ахэр дэгъэзыжьыгъэнхэ амал щыIэ мэхъу. Адыгеир пштэмэ, цIыфэу зыкъытфэзыгъазэхэрэм ягумэкIыгъохэр зэхэфыгъэнхэр пшъэрылъ шъхьаIэу зыфэтэгъэуцужьы. МыщкIэ социальнэ сетьхэми яшIогъэшхо къэкIо. Зыкъытфэзыгъэзагъэхэм Iофыгъохэу къаIэтыгъэхэр тиIэубытыпIэу мафэм анахьэу тынаIэ зытедгъэтынхэ фэе лъэныкъохэр тэгъэнафэх. АщкIэ федеральнэ гупчэр IэпыIэгъу къызэрэтфэхъурэм мэхьанэшхо иI, — къыIуагъ КъумпIыл Мурат.


Ашхырэм иягъэ къямыкIынэу — Адыгэ макъ\nАшхырэм иягъэ къямыкIынэу\nКIэлэеджакIохэм апкъышъол къекIоу, япсауныгъэ зэщимыгъакъоу еджапIэхэм зэрэщагъэшхэщтхэм фэгъэхьыгъэ шапхъэхэр зэрыт тхылъ цIыкIу Роспотребнадзорым къыдигъэкIыгъ. Ащ къыделъытэ сабыйхэм агу къэIэтыгъэным фытегъэпсыхьэгъэ Iофыгъохэри.\n«Мафэ къэс кIэлэеджакIохэм шхыныгъо стыр афызэхэщэгъэныр, гъомылэпхъэ къабзэ ягъэшхыгъэныр IофыгъошIоу щыт. Сабыйхэм шIэныгъэ зэрагъэгъотынымкIэ, яакъыл нахь псынкIэу Iоф ышIэнымкIэ, дэгъоу еджэнхэмкIэ, физическэ культурэмрэ спортымрэ гъэхъагъэхэр ащашIынхэмкIэ ыкIи зэпахырэ узхэр къямыолIэнхэмкIэ ащ мэхьанэшхо зэриIэм щэч хэлъэп. Джащ пае зэ-рэшхэщтхэ шIыкIэри зэхэугуфыкIыгъэн фае», — къаIуатэ Роспотребнадзорым иIофышIэхэм.\nДжащ фэдэу зишIуагъэ къакIорэмэ ащыщэу алъытэ а зы уахътэм зэрагъашхэхэрэм, ащ пкъышъолъыр гъомылапхъэу IэкIэхьащтым фегъэхьазыры.\nТхылъэу къыдагъэкIыгъэм къыдагъэхьагъэхэм ащыщ кIэлэеджакIом мафэ къэс ебгъэшхынэу щытхэр. ГущыIэм пае, пчэдыжьышхэм шIокI имыIэу хэтынхэ фае пIэстэ шъабэр, къое гъэушкъоигъэ ыкIи кIэнкIэ зыхэлъ гъомылапхъэхэр, ащ игъусэнэу щыт щаир е какаор. Пчэдыжьышхэр джыри витаминхэмкIэ, микроэлементхэмкIэ ыкIи клетчаткэхэмкIэ бгъэбаймэ ишIуагъэ къэкIощт.\nАщ хэхьэх хэтэрыкIхэр, дэхэр, йогуртхэр.\nЩэджэгъуашхэм хэтэрыкIхэм ахэшIыкIыгъэ салатыр, стырыпсыр, лым е пцэжъыем крупэ зэфэшъхьафхэм ахэшIыкIыгъэ гарнирыр голъэу, компот е кисель ягъусэжьэу хэхьэх.\nНепэрэ кIэлэеджакIохэр мафэм тфэгъогогъо шхэнхэ фаеу Роспотребнадзорым иIофышIэхэм алъытэ. ЯтIонэрэ пчэдыжьышхэр ыкIи ятIонэрэ пчыхьэшъхьашхэр зэрашIын фаер тхылъым къыщеIо. Ау ащ дакIоу агу къегъэкIыжьы илыягъэу шхэхэ зэрэмыхъущтыри, анахьэу пчыхьэ кIасэм мышхэжьыхэмэ зэрэнахьышIур.\nСабыйхэм ашхырэм е зашъохэрэм шъоущыгъоу ахатакъорэр джэмышхитIум, щыгъур зы джэмышхыжъыем ашIокIымэ къызэрягоощтыр хагъэунэфыкIы. Щыгъубэ зыхэлъ гъомылапхъэхэу нэкулъыр, консервэ зэфэшъхьафхэр кIэлэеджакIохэм араты хъущтэп, джащ фэд шъоущыгъубэ зыхэлъхэри: конфетхэр, шоколадхэр, вафлехэр, печеньехэр, коржикхэр, булкэхэр, кексхэр. Ахэр пхъэшъхьэ-мышъхьэхэмкIэ ыкIи дэхэмкIэ зэблэхъугъэнхэ фае.\nПредыдущая Къабыбыхьэхэзэ къыхагъэщых\nСледущая Вакцинациер макIо


ПэщакIэ агъэнэфагъ | Адыгэ Макъ\nЫпэкIэ мы ГъэIорышIапIэм ипащэу Iоф зышIэщтыгъэ Виктор Шаменковым КъумпIыл Мурат рэзэныгъэ гущыIэхэр пигъохыгъэх. Ар щынэгъончъэнымкIэ Федеральнэ къулыкъум и ГъэIорышIапIэу Краснодар краим щыIэм ипащэ игуадзэу агъэкIуагъ.\nАдыгеим Iоф щишIэнэу агъэнэфэгъэ Сергей Каштановым опытэу, шIэныгъэу IэкIэлъым ишIуагъэкIэ республикэм щыпсэухэрэм ящынэгъончъагъэ къэухъумэгъэным фытегъэпсыхьэгъэ IофшIэныр зэрифэшъуашэу зэрэлъигъэкIотэщтыр пытагъэ хэлъэу Александр Щерба игущыIэ къыщиIуагъ.\nСергей Каштановыр 1968-рэ илъэсым Саратовскэ хэкум ит къалэу Ершов къыщыхъугъ. 1994-рэ илъэсым къыщегъэжьагъэу къэралыгъо щынэгъончъэным икъулыкъухэм ахэт. 2016-рэ илъэсым къыщегъэжьагъэу непэрэ мафэм нэс щынэгъончъэнымкIэ Федеральнэ къулыкъум и ГъэIорышIапIэу Башкортостан щыIэм ипащэ игуадзэу Iоф ышIагъ.\n— Республикэм, къэралыгъом общественнэ-политическэ IофыгъохэмкIэ язытет зыпкъ итыным фэшI щынэгъончъэнымкIэ Федеральнэ къулыкъум иIофшIэн зэрэзэхищэрэм мэхьанэшхо иI. Пшъэрылъ шъхьаIэу тиIэр цIыфхэм ящыIэкIэ-псэукIэ нахьышIу шIыгъэныр, УФ-м и Президентэу Владимир Путиным къыгъэуцугъэ лъэгэпIэ гъэнэфагъэхэм талъыIэсыныр ары, — къыIуагъ КъумпIыл Мурат. — Ащ къыдыхэлъытагъэу щынэгъончъэнымкIэ Федеральнэ къулыкъум и ГъэIорышIапIэ зэпхыныгъэу дытиIэм игъэпытэнкIэ зэрифэшъуашэу тапэкIи Iоф зэдэтшIэнэу тыщэгугъы.


Республика Адыгея - Адыгеир хэлажьэ\nАдыгеим илIыкIо купэу Адыгэ Республикэм и ЛIышъхьэу КъумпIыл Мурат зипащэр я XXI-рэ Урысые агропромышленнэ къэгъэлъэгъонэу «Дышъэ бжыхь» зыфиIорэм хэлажьэ. Ащ изэхэщакIор Урысые Федерацием мэкъу-мэщымкIэ и Министерств ары.\nХэгъэгум имэкъумэщ форум шъхьаIэ икъызэIухын къалэу Москва, ВДНХ-м щэкIо. Урысые Федерацием и Правительствэ и Тхьаматэу Дмитрий Медведевыр ащ къэкIуагъ. Илъэсыр зэраухыгъэм ыкIи къэкIощт мэфэкIэу лэжьыгъэм иIухыжьын епхыгъэм афытегъэпсыхьагъэу Урысыем иаграриехэм ар къафэгушIуагъ. Къуаджэм илэжьэкIо анахь дэгъухэм Урысыем и Премьер-министрэ шIухьафтынхэр аритыгъэх. Дмитрий Медведевым къызэрэхигъэщыгъэмкIэ, агропромышленнэ комплексым IэпыIэгъу етыгъэныр къэралыгъом лъигъэкIотэщт. Мэкъумэщ хъызмэтыр продукцие дэгъу къэзыхьыжьырэ ыкIи нэмыкIхэм янэкъокъун зылъэкIыщт хъызмэтэу щыт. Джыри нахь дэгъоу ащ иIофхэр зэпыфэнхэм пае 2020-рэ илъэсым къыщегъэжьагъэу къуаджэхэм яхэхъоныгъэкIэ программакIэм кIуачIэ иIэ хъущт.\nДмитрий Медведевым къэгъэлъэгъуапIэм иэкспозициехэм защигъэгъозагъ. ОтраслэмкIэ анахь гъэшIэгъонэу ыкIи анахь мэхьанэ зиIэу щытыр зэкIэ мыщ къырахьылIагъ. Анахь къэгъэлъэгъон иныр «Урысыем ишъолъырхэр. IэкIыб къэралыгъохэр» зыфиIорэр ары.\n«Дышъэ бжыхьэм» шъолъыр 50-мэ ыкIи IэкIыб къэрал 17-мэ ялIыкIохэр хэлажьэх.\nАдыгеир ренэу мы къэгъэлъэгъоным хэлажьэхэрэм ащыщ. Мы илъэсым республикэм экспозицие ин къырихьылIагъ. Республикэм и АПК илъэныкъо зэфэшъхьафхэмкIэ гъэхъагъэхэу щыIэхэр дэгъоу ащ къыреIотыкIых. Анахьэу анаIэ зытырадзагъэр сырье къабзэм хашIыкIырэ продукциеу тыкъэзыуцухьэрэ дунаим къыпкъырыкIырэ пшъэрылъхэм адиштэрэр ары.\nIофшIэнымкIэ гъусэныгъэ зэдызиIэхэм, инвесторхэм, гущыIэм пае, компаниеу «Агрохолдинг Мирный» зыфиIорэм экспозицием нэIуасэ зыфашIыгъ. Мы компанием инвестиционнэ зэзэгъыныгъэ дашIыгъ пчэныщэм икъыдэгъэкIынкIэ. Адыгэ Республикэм и ЛIышъхьэ дыряIэгъэ зэдэгущыIэгъум республикэм мэкъу-мэщымкIэ ыкIи инвестициехэм алъэныкъокIэ иIофхэм язытет къыщыуцугъэх. Джащ фэдэу мы къэгъэлъэгъуапIэм КъумпIыл Мурат нэмыкI шъолъырхэм япащэхэм зэдэлэжьэныгъэу адыриIэщтымкIэ Iофыгъо гъэнэфагъэхэм къащыуцугъ.\nАдыгеим иаграрнэ амалхэм афэгъэхьыгъэ къэбар игъэкIотыгъэр стендхэм къыраIотыкIы. Джащ фэдэу къэгъэлъэгъоным къекIолIагъэхэм республикэм, ащ игъэхъагъэхэм, хэхъоныгъэ ышIынымкIэ гугъапIэу щыIэхэм защагъэгъозэн алъэкIыщт.\n«Хэгъэгум иагропромышленнэ къэгъэлъэгъопIэ шъхьаIэм илъэс къэс тыхэлажьэ. Къэдгъэлъэгъони тиI, тихэгъэгу имызакъоу, IэкIыб къэралыгъохэм афэтлъэгъун тлъэкIыщтри макIэп. Республикэм и АПК иструктурэ зэхъокIыныгъэ фэтэшIы хъызмэт IофшIэным шIуагъэу къытырэм амал зэриIэкIэ джыри нахь хэдгъэхъоным пае. Мы аужырэ илъэсхэм чъыгхатэхэм ядэлэжьэн, хэтэрыкIхэм якъэхьыжьын, былымхъуным ыкIи нэмыкIхэм нахь хэхъоныгъэ афэтшIэу едгъэжьагъ. Федеральнэ программэхэм атегъэпсыхьагъэу къэралыгъо IэпыIэгъур амал зэриIэкIэ дэгъоу къызфэтэгъэфедэ, дунэе опытыр, джырэ технологиехэр, лъэпкъ проектхэм къапкъырыкIхэрэ пшъэрылъхэм язэшIохынкIэ амалхэу щыIэхэр тэгъэфедэх. Непэ а IофшIэным практическэ кIэухышIухэр фэхъух», — къыхигъэщыгъ Адыгэ Республикэм и ЛIышъхьэ.\nТызэрэгугъэрэмкIэ, мэкъумэщ хъызмэтым ипродукцие мы илъэсым сомэ миллиард 22,5-м нэсыщт, 2018-рэ илъэсым елъытыгъэмэ, проценти 3,7-кIэ ар нахьыб. Зернэ культурэхэри процент 11-кIэ нахьыбэ хъунхэу тэгугъэ.\nПродукцием идэгъугъэ зыкъегъэIэтыгъэным пае Iофтхьэбзэ гъэнэфагъэхэр зэшIохыгъэхэ мэхъу, къэралыгъо IэпыIэгъумкIи амалхэу щыIэхэр зэкIэ къызфэтэгъэфедэх. Мы аужырэ илъэсхэм мэкъу-мэщым ылъэныкъокIэ лажьэхэрэм техникакIэр, чIыгум рагъэкIущтхэр, былымышъхьэхэр къызIэкIагъэхьагъэх, АПК-м ипредприятиехэри уахътэм диштэу агъэкIэжьых.\nА пстэуми яшIуагъэкIэ республикэм къыщыдагъэкIырэ продукциер нэмыкIхэм янэкъокъуным фытегъэпсыхьагъ, щэфакIохэри игъэкIотыгъэу къыкIэупчIэх. Ащ нэмыкIэу хэгъэгум къыщагъэхьазырырэ гъомылэпхъэ зэфэшъхьафхэр хэгъэгум ибэдзэрхэм ащыIугъэкIыгъэнхэмкIэ санкциехэми амал тедзэхэр къытфызэIуахых.\nРеспубликэ проектэу «Адыгэ РеспубликэмкIэ АПК-м ипродукцие IугъэкIыгъэныр» зыфиIорэм тегъэпсыхьагъэу 2024-рэ илъэсым ехъулIэу продукциеу IудгъэкIырэр США-м идоллар миллион 36,2-м нэдгъэсын мурад тиI. Мы тызхэт 2019-рэ илъэсым республикэм США-м идоллар миллион 28,7-м нигъэсын гухэлъ иI. Тыгъэгъэзэ дагъэр, пынджыр, адыгэ къуаер ыкIи нэмыкIхэр Адыгеим нахь чIыпIабэмэ аIэкIигъахьэ хъугъэ.\nТиреспубликэ закъу «Адыгэ къуаер» зыфиIорэ продукциер тихэгъэгу имызакъоу, IэкIыб къэралыгъохэми аIэкIэзыгъэхьан фитыр. 2019-рэ илъэсым имэзи 8 къое ыкIи къуаем хэшIыкIыгъэ гъомылэпхъэ тонн мин 11,4-рэ фэдиз къыдэдгъэкIыгъ (2018-рэ илъэсым елъытыгъэмэ, проценти 132,3-рэ).\nАдыгэ къуаем Адыгеим истендэу цIыфхэр бэу къызIухьэхэрэм чIыпIэшхо щиубытыгъ. Республикэм иэкспозицие къекIолIэрэ пстэуми адыгэ къуаем идэгъугъэ ауплъэкIун, джащ фэдэу республикэм иперерабатывающэ предприятиехэм къыдагъэкIырэ нэмыкI продукциеми нэIуасэ зыфашIын алъэкIыщт.\nШъугу къэтэгъэкIыжьы: республикэм иэкспозицие изэтегъэпсыхьан Iоф дашIагъ гъомылэпхъэшI ыкIи перерабатывающэ промышленностым ипредприятие анахь дэгъу 30-м ехъумэ.\nКъэгъэлъэгъоныр чъэпыогъум и 12-м нэс кIощт. Ащ хэлажьэхэрэр отраслэм иIофыгъо шъхьаIэхэм атегущыIэщтых. Республикэм и АПК инвестициехэр нахьыбэу къыхалъхьанхэмкIэ Iофтхьэбзэ гъэнэфагъэхэр зэрахьащтых. Ащ нэмыкIэу Адыгеим илIыкIохэр мэкъу-мэщымрэ перерабатывающэ промышленностымрэ яIофышIэхэм я Мафэ фэгъэхьыгъэ зэIукIэшхоу щыIэщтым хэлэжьэщтых. 2019-рэ илъэсым чъэпыогъум и 11-м Къэралыгъо Кремлевскэ Дворецым ар щыкIощт.


ФэгъэкIотэн процент 50-р бэмэ къызфагъэфедагъ | Адыгэ Макъ\nФэгъэкIотэн процент 50-р бэмэ къызфагъэфедагъ\nАдминистративнэ хэбзэукъоныгъэхэм я Кодекс зэхъокIыныгъэу фашIыгъэхэм къызэрагъэнафэу, гъогурыкIоным ишапхъэхэр зыукъогъэ водительхэм атыралъхьэгъэ тазырым ызыныкъо апщыныжьын амал зэряIэм фэгъэхьыгъэ унашъор зызекIорэр илъэситIу хъущт нахь мышIэми, пстэуми ар къызфагъэфедэу пIон плъэкIыщтэп.\nДжыри зэ ащ фэгъэхьыгъэ къэбарыр шъугу къэдгъэкIыжьын. Хэбзэгъэуцугъэм къызэрэдилъытэрэмкIэ, тазырыр къызщыптыралъхьагъэм къыщыублагъэу мэфэ 20-м къыкIоцI ар зыптыжькIэ, ащ ызыныкъо къыпфагъэгъу.\nГущыIэм пае, административнэ тазырэу сомэ 1000 къыптефагъэмэ, мэфэ 20-м къыкIоцI ар зыбгъэгъужькIэ, птырэр сомэ 500.\nМы фэгъэкIотэныр Адыгеим гъэцэкIагъэ зэрэщыхъурэм, тазырыр нахь псынкIэу къатыжьынымкIэ а амалыр водительхэм агъэфедэмэ тыкIэупчIагъ. Мы аужырэ уахътэхэм тазырхэм яугъоижьын хэхъуагъ нахь мышIэми, проценти 100-м нэсырэп. Игъом ыкIи икъоу административнэ пшъэдэкIыжьхэр апщыныжьынхэм фэIорышIэнэу фэгъэкIотэн процент 50-р къырагъэжьагъ.\nКъэралыгъо автоинспекцием и ГъэIорышIапIэу АР-м щыIэм ипресс-къулыкъу къызэритыгъэмкIэ, зигугъу тшIырэ хэбзэгъэуцугъакIэм ишIуагъэ къэмыкIоу пIон плъэкIыщтэп. ГъогурыкIоныр щынэгъончъэнымкIэ къулыкъум зэрэщалъытэрэр — анахь шъхьаIэр ахъщэр къаугъоиныр арэп, цIыфым ышIэгъэ хэукъоныгъэр зыдишIэжьыныр ары. Атыралъхьэгъэ тазырым ахъщалъэр ыунэкIыныр арэп, язекIуакIэ нахь тэрэз хъуным фэIорышIэнэу щыт.\nМы илъэсым имэзи 10 къыкIоцI тиреспубликэ административнэ пшъэдэкIыжь зэратыралъхьагъэмкIэ постановление 262102-у сомэ миллиони 197-рэ мин 302-рэ ауасэ щатхыгъ. Ащ щыщэу фэгъэкIотэн шIыкIэкIэ атыжьыгъэр сомэ миллион 49-рэ мин 488-рэ.\nСыдэущтэу мы Iофыр рекIокIыра?\nТазырыр зэрапщыныгъэ къэбарыр банкхэм ыкIи чIыфэ зытырэ нэмыкI организациехэм, почтэм чэщ-зымафэм къыкIоцI къэралыгъо ыкIи муниципальнэ тынхэм афэгъэхьыгъэ къэбарлъыгъэIэс системэм (ГИС ГМП ыужкIэ къызэрэщытIощтыр) рагъэхьан фае. Нэужым къэбарыр ащ къекIышъ, гъогурыкIоныр щынэгъончъэнымкIэ къулыкъум икомпьютернэ базэу «Административная практика» зыфиIорэм къехьэ.\n2016-рэ илъэсым щылэ мазэм и 1-м къыщегъэжьагъэу шапхъэр зыукъуагъэу инспекторхэм къыхагъэщыхэрэм е видеокамерэм къыридзэхэрэм тазырыр зэрэщытэу итхагъэу тхьапэ къараты. Ащ къыщеIо мэфэ 20-м къыкIоцI ахъщэм ызыныкъо ытыжьын амал зэриIэр. Нэужым мы цIыфым тыралъхьэгъэ тазырым ызыныкъо зэритыжьын ылъэкIыщт къэбарыр ГИС ГМП-м лъагъэIэсын фае. Джащ фэдэу я 21-рэ мафэм а къэбар системэм пIалъэр зэрикIыгъэр рагъэхьажьы.\nМэфэ 20 пIалъэ зыкIыпылъыр тазырэу къытыралъхьагъэм водителыр емызэгъы зыхъукIэ, мэфи 10-м къыкIоцI кIэдэон амал иIэнэу ары.\nТазырыр птынэу узыкIокIэ, квитанцием иптхэн фэе пчъэгъэ 20-у зэхэтыр (уникальный идентификатор начисления — УИН) тэрэзэу иптхэн фае. ПлъэкъуацIи, къызыщыратхыкIыгъэ мафэми, банкым тыригъэхъорэ комиссиеми уахэукъо хъущтэп. Зы хэукъоныгъэ зыхэпшIыхьэрэм, къэбарлъыгъэIэс системэм уитазыр ихьащтэп, чIыфэ зытелъхэм уакъыхэнэщт.\nЯтIонэрэу а хэукъоныгъэ дэдэр илъэсым къыкIоцI зышIырэ водительхэми (ыпэрэ тазырыр игъом атыжьыгъ нахь мышIэми) ащ фэдэ амал яIэжьырэп. Шъугу къэдгъэкIыжьын, ятIонэрэу мы хэбзэгъэуцугъэр зыукъохэрэм пшъэдэкIыжь тедзэхэри арагъэхьы. ГущыIэм пае, ячъэ зы сыхьатым телъытагъэу километрэ 40 — 60-рэ, 60 — 80-рэ ыкIи 80-м къезыгъэхъухэрэм, ягъогу текIыгъэхэм, нэфрыгъозэ плъыжьым зэпырыкIыхэрэм.\nГъогурыкIоным хэлажьэхэрэм Къэралыгъо автоинспекцием агу къегъэкIыжьы — джырэ уахътэм административнэ пшъэдэкIыжьхэм япхыгъэ хэбзэгъэуцугъэм къызэрэщиIорэмкIэ, цIыфым ежь-ежьырэу мэфэ 60-м къыкIоцI ахэр ыгъэгъужьынхэ ылъэкIыщт. А уахътэр зыблэкIыкIэ, тазырыр фэдитIукIэ уагъэпщыны ыкIи административнэ хьапс мэфэ 15 къыптыралъхьэ е сыхьат 50-м телъытэгъэ шIокI зимыIэ IофшIэнхэр уагъэгъэцэкIэщтых.\nВодителым ымытыжьыгъэу тазырхэмкIэ чIыфэ телъымэ ыуплъэкIун ылъэкIыщт. Ащ пае къэралыгъо фэIо-фашIэхэм я ЗыкI портал (www.gosuslugi.ru) е Къэралыгъо автоинспекцием иофициальнэ сайт ар ихьанышъ, еплъыщт.\nЗыгорэкIэ игъом тазырыр зэратыжьыгъэм икъэбар зырамыгъуатэкIэ, ар зыщызэшIуахыгъэ чIыпIэм кIонхэшъ, щыкIэупчIэнхэ фае.


Скорость, Любовь, Мотоцикл — Фотограф Анастасия Андрешкова\nЗдесь текст о проекте. Здесь текст о проекте. Здесь текст о проекте. Здесь текст о проекте. Здесь текст о проекте. Здесь текст о проекте. Здесь текст о проекте. Здесь текст о проекте. Здесь текст о проекте. Здесь текст о проекте. Здесь текст о проекте.\nЗдесь текст о проекте. Здесь текст о проекте. Здесь текст о проекте. Здесь текст о проекте. Здесь текст о проекте. Здесь текст о проекте. Здесь текст о проекте. Здесь текст о проекте. Здесь текст о проекте. Здесь текст о проекте. Здесь текст о проекте. Здесь текст о проекте. Здесь текст о проекте. Здесь текст о проекте. Здесь текст о проекте. Здесь текст о проекте. Здесь текст о проекте. Здесь текст о проекте. Здесь текст о проекте. Здесь текст о проекте. Здесь текст о проекте. Здесь текст о проекте.


Урысыем и Мафэ ипэгъокIэу зэхащагъ — Адыгэ макъ\nIофтхьабзэм хэлэжьагъэх Адыгеим и Къэралыгъо Совет — Хасэм идепутатэу Александр Лобода, УФ-м юстициемкIэ и Министерствэ и ГъэIорышIапIэу АР-м щыIэм ипащэу Ирина Ковалевар, бзэджашIэхэм пшъэдэкIыжь ягъэхьыгъэнымкIэ Федеральнэ къулыкъум республикэмкIэ и ГъэIорышIапIэ ипащэ игуадзэу Пекъэ Альберт, сабыйхэм яфитыныгъэхэмкIэ Уполномоченнэу Адыгеим щыIэ Александр Ивашиныр, Мыекъопэ ыкIи Адыгэ Епархием ипротоиерейеу Александр Старченкэр.\nМэфэкI зэхахьэр зэрищагъ профильнэ ведомствэм ипащэу — Адыгеим ихьыкум пристав шъхьаIэу Дмитрий Лабазовым. Iофтхьабзэм хэлажьэхэрэм шIуфэс гущыIэхэмкIэ ащ закъыфигъэзагъ ыкIи ведомственнэ тынхэр къызфагъэшъошэгъэ къулыкъушIэ 25-мэ къалэжьыгъэхэр аритыжьыгъэх.\nЗэхахьэм къырагъэблэгъагъэхэм ащыщхэри нэужым къэгущыIагъэх, хьыкум приставхэм зэрифэшъуашэу къулыкъур ахьынэу, гъэхъагъэхэр ашIыхэзэ ыпэкIэ лъыкIотэнхэу къафэлъэIуагъэх. Урысыем и Мафэу къэблагъэрэр шъхьафитныгъэм, мамырныгъэм, зыкIыныгъэм ыкIи зэфагъэм ятамыгъэу зэрэщытыр пстэуми къыхагъэунэфыкIыгъ.\nАдыгеимкIэ и ГъэIорышIапIэ ипресс-къулыкъу\nПредыдущая «ЦIыфхэм ящыIакIэ нахьышIу зэрэхъущтым зэкIэ фэдгъэIорышIэн фае»\nСледущая «Пшъэрылъ шъхьаIэу тиIэр – лъэпкъ проектхэм ягъэцэкIэн»


ЯпсэукIэ амалхэр нахьышIу ашIынхэ алъэкIыщт | АДЫГЭ ДУНАЙ | АДЫГЭ ДУНАЙ | АиФ Адыгея\nАдыгэ Республикэм и ЛIышъхьэу ТхьакIущынэ Аслъан 2014 — 2017-рэ илъэсхэм ыкIи 2020-рэ илъэсым нэс ателъытэгъэ гухэлъ гъэнэфагъэ зиIэ федеральнэ программэу «Къуаджэм зыпкъ итэу хэхъоныгъэхэр ышIынхэр» зыфиIорэм къыдыхэлъытагъэу Адыгеим Iоф щызышIэрэ специалист ыкIи унэгъо ныбжьыкIэ 14-мэ атефэрэ псэупIэ сертификатхэр тыгъуасэ аритыжьыгъэх.\nПрограммэм игъэцэкIэн сомэ миллион 14,8-рэ пэIуагъэхьагъ, а мылъкумкIэ унэгъо ныбжьыкIэхэм ыкIи специалистхэм псэупIэ ашIын е ащэфын амал яIэщт. Ахэм гъэсэныгъэм ыкIи псауныгъэр къэухъумэгъэным ясистемэхэм, агропромышленнэ комплексым Iоф ащашIэ. Ахъщэу къаратыгъэр унагъом ис пчъагъэм елъытыгъ.\nГушIогъо зэхахьэм хэлэжьагъэх министрэхэм я Кабинет хэтхэр. АР-м и ЛIышъхьэ Iофтхьабзэм пэублэ псалъэ къыщишIызэ, федеральнэ программэм хэлэжьэгъэ ыкIи сертификатхэр къызфагъэшъошэгъэ пстэуми игуапэу къафэгушIуагъ. Программэм Iоф зишIэрэм къыщегъэжьагъэу республикэм ис специалист ыкIи унэгъо ныбжьыкIэ 272-мэ псэукIэ амалэу яIэхэр нахьышIу ашIынхэ зэралъэкIыгъэр игуапэу къыхигъэщыгъ. ШIуагъэ къэзытырэ мыщ фэдэ программэхэм илъэс пчъагъэ хъугъэу Адыгеир чанэу зэрахэлажьэрэр кIигъэтхъыгъ, къэзытхырэр «Адыгэ Макъ».\n— Республикэм хэхъоныгъэхэр ешIых, ыпэкIэ лъэкIуатэ. Мы аужырэ илъэсхэр пштэхэмэ, тишъолъыр псэолъэкIэ 350-рэ щытшIыгъ. Ахэр гурыт еджапIэх, кIэлэцIыкIу IыгъыпIэх, фельдшер-мамыку IэзапIэх, нэмыкIых. Амалэу тиIэм елъытыгъэу, социальнэу мыухъумэгъэ цIыфхэм IэпыIэгъу тызэрафэхъущтым тыпылъ. ТиIофшIэнкIэ пшъэрылъ шъхьаIэу зыфэдгъэуцужьырэр республикэм щыпсэурэ нэбгырэ пэпчъ щыIэкIэ-псэукIэ тэрэз иIэныр ары. Непэрэ зэхахьэм къекIолIэгъэ ныбжьыкIэхэм бэкIэ тышъущэгугъы, сыда пIомэ тинеущырэ мафэ шъоры лъызыгъэкIотэщтыр. Унагъохэм къарыхъухьэрэ сабыйхэм япчъагъэ нахьыбэ хъунми мэхьанэшхо иI. Зисэнэхьат хэшIыкIышхо фызиIэ специалистхэу тикъуаджэхэм Iоф ащызышIэщтхэр непэ тищыкIагъэх, ахэм шъо зэу шъуащыщ, — къыIуагъ ТхьакIущынэ Аслъан къэзэрэугъоигъэхэм закъыфигъазэзэ.\nПсэупIэ сертификатхэр зэратыжьыгъэхэм ащыщхэр нэужым къэгущыIагъэх, сыд фэдэрэ лъэныкъокIи IэпыIэгъу къафэхъухэрэ АР-м и ЛIышъхьэ, министрэхэм я Кабинет, профильнэ министерствэхэм афэрэзагъэх. Программэм ишIуагъэкIэ гухэлъэу яIэхэр щыIэныгъэм щыпхыращынхэ амал яIэ зэрэхъугъэр ахэм къаIуагъ. ЫпэкIэ къызэрэхэдгъэщыгъэу, программэм Iоф зишIэрэм къыщегъэжьагъэу специалист 272-мэ япсэукIэ амалхэр нахьышIу ашIынхэ алъэкIыгъ.\nМыщ къыдыхэлъытагъэу газрыкIопIэ километрэ 343-рэ ыкIи псырыкIопIэ километрэ 292-рэ республикэм щагъэпсыгъ.\nДжащ фэдэу фельдшер-мамыку IэзэпIэ 28-рэ, культурэм и Унэ ыкIи зы гурыт еджапIэ ашIыгъэх. УФ-м мэкъу-мэщымкIэ и Министерствэ зэзэгъыныгъэу дашIыгъэм диштэу 2016-рэ илъэсми мы IофшIэныр лъагъэкIо-тэщт, пшъэрылъэу зыфагъэуцужьыгъэхэр зэшIохыгъэ хъунхэм анаIэ тырагъэтыщт.\nТаксихэр зыфэдэщтыр Адыгеим щагъэнэфагъ →


Апэрэ еджэгъумкIэ | Адыгэ Макъ\nАвтор: Редакция\t/ 20.11.2019\t/ КЪЭБАРЫКlЭХЭР, ПОЛИТИКЭР\t/\nРеспубликэм ифинанс тхылъ шъхьаIэ фэгъэхьыгъэ законопроектым хэплъэнхэу къыхэзылъхьагъэр АР-м и ЛIышъхьэу КъумпIыл Мурат. Ар зэрэгъэпсыгъэщтым щигъэгъозагъэх АР-м финансхэмкIэ иминистрэу Долэ Долэтбый. Ащ къызэриIуагъэмкIэ, 2020-рэ илъэс бюджетыр хахъохэмкIэ сомэ миллиард 22-рэ миллион 504-рэ мин 963-рэ зэрэхъущтыр, хъарджхэр сомэ миллиард 23-рэ миллион 600-м ехъущтых. КъызэрэрадзэрэмкIэ, хэбзэIахьэу ыкIи мыхэбзэIахьэу къыхэхъощтыр сомэ миллиард 11-рэ миллион 233-рэ мин 505-м ехъу, организациехэм ямылъку пае къатыщтыр сомэ миллиарди 2-рэ миллион 621-рэ мин 650-рэ хъущт. Мы хэбзэIахьыр сомэ миллион 53-м ехъукIэ нахьыбэ хъущтэу ары зэрагъэнэфагъэр. Физическэ лицэхэм къатырэ хэбзэIахьэу сомэ миллиарди 3-рэ миллион 636-м ехъу къыхэлъхьагъэ хъущт.\nБлэкIыгъэ илъэсхэм афэдэу социальнэ фэIо-фашIэхэм ягъэцэкIэн анахь шъхьаIэхэм ащыщэу бюджетым къыщыдалъытагъ. ЦIыфхэм ящыIэкIэ-псэукIэ нахьышIу шIыгъэным фытегъэпсыхьэгъэ Лъэпкъ проектхэм ягъэцэкIэни шIокI зимыIэ Iофхэм ащыщ. Ахэм къащыдэлъытагъэхэм япхырыщын пае республикэ проектэу агъэнэфагъэхэм апэIуагъэхьанэу 2020-рэ илъэс бюджетым сомэ миллиарди 3-рэ миллион 231-м ехъу къыщыдалъытагъ. Анахьыбэу зыпэIухьащтыр, ар сомэ миллиардым ехъу, проектэу «Демографиер» ары. «Гъэсэныгъ» зыфиIорэм къыщыдэлъытагъэхэм апае сомэ миллион 778-м ехъу, «Псауныгъэм» пае сомэ миллион 767-м ехъу агъэнэфагъ. «Щынэгъончъэ ыкIи шэпхъэшIухэм адиштэрэ автомобиль гъогухэр» зыфиIорэ проектым ипхырыщын сомэ миллион 360-рэ мин 790-рэ, «Культурэм» къыщыдэлъытагъэхэм ягъэцэкIэн сомэ миллиони 101-рэ мин 364-м ехъу апэIуагъэхьан гу-хэлъ яI.\nПарламентым и Тхьаматэ игуадзэу, бюджет-финанс, хэбзэIахь, экономикэ политикэмкIэ, предпринимательствэмкIэ ыкIи IэкIыб зэпхыныгъэхэмкIэ комитетым ипащэу Iэщэ Мухьамэд 2020-рэ илъэс бюджетым ыкIи 2021 — 2022-рэ илъэсхэм агъэнэфагъэхэм япхыгъэу къызэгущыIэм, хэбзэIахьхэм ыкIи бюджетым афэгъэхьыгъэ хэбзэгъэуцугъэхэм зэхъокIыныгъэу афэхъугъэхэр, 2020-рэ илъэсым кIуачIэ зиIэ хъущтхэри зэрахэтхэу, къыдэлъытагъэхэу финанс тхылъыр зэрэгъэпсыгъэр къыхигъэщыгъ. АР-м и УплъэкIокIо-лъытэкIо палатэ ипредложениехэри къыдэлъытагъэхэу, сомэ миллион 322-м ехъу хахъоу бюджетым зэрэфэхъущтым фэгъэхьыгъэ гъэтэрэзыжьын фэшIыгъэн фаеу комитетым зэрилъытэрэр къыIуагъ.\nПарламентым и Тхьаматэ игуадзэ, УплъэкIокIо-лъытэкIо палатэм анализэу ышIыгъэхэм къапкъырыкIызэ, бюджетым ихъарджхэм зэхъокIыныгъэшхо зэрафэмыхъущтым, нахьыпэрэм фэдэу процент 63-м ехъур социальнэ лъэныкъом зэрэпэIухьащтым къыкIигъэтхъыгъ. Республикэ инвестиционнэ программэм къыдыхэлъытагъэу ашIырэ псэуалъэхэм апэIухьанэу сомэ миллиарди 2-рэ миллион 600-рэ бюджетым къызэрэщыдэлъытагъэри мыщ дэжьым къыщыхигъэщыгъ. Псэолъэ шъхьаIэхэм зэу ащыщ Мыекъуапэ ыкIи Мыекъопэ районым ащыпсэухэрэр псэу зэшъощтхэр аIэкIэзыгъэхьащт водозаборымрэ водоводымрэ.\n— 2020-рэ илъэс бюджетыр зэрэгъэпсыгъэмкIэ ыкIи 2021 — 2022-рэ илъэсхэмкIэ агъэнэфагъэхэмкIэ комитетым министрэхэм я Кабинет дырегъаштэ. Гъэтэрэзыжьынитфэу фэшIыгъэн фаехэр игъом къыхэлъхьагъэхэ хъугъэшъ, ахэри къыдэлъытагъэхэу, апэрэ еджэгъумкIэ финанс тхылъыр штэгъэныр игъоу тэлъэгъу, — къыIуагъ Iэщэ Мухьамэд.\nШIокI зимыIэ медицинэ страхованиемкIэ АР-м и ЧIыпIэ фонд 2020-рэ илъэсымкIэ ибюджет зыфэдэщтыми, 2021 — 2022-рэ илъэсхэмкIэ агъэнэфагъэхэми зэхэсыгъом щатегущыIагъэх. Ащ фэгъэхьыгъэ законопроектым къызэрэщиIорэмкIэ, хахъохэмкIэ ар сомэ мил— лиарди 5-рэ миллион 668-м ехъущт, хъарджхэри ащ фэдизыщтых. Ар 2019-рэ илъэс бюджетым сомэ миллион 449-рэ мин 394-м ехъукIэ нахьыб.\nДжащ фэдэу организациехэм ямылъку пае къатырэ хэбзэIахьхэм, ветеринарием, шэпхъэ ыкIи правовой актхэм, федеральнэ бюджетым къыхэхыгъэу республикэм чIыфэ (бюджетный кредит) къетыгъэным епхыгъэ Зэзэгъыныгъэм афэгъэхьыгъэ законхэм зэхъокIыныгъэхэр афэшIыгъэнхэм яхьылIэгъэ законопроектхэр, законхэр мы зэхэсыгъом щаштагъэх. ИкIэухым 2019-рэ илъэс бюджетыр мэзибгъум гъэцэкIагъэ зэрэхъугъэм зыщагъэгъозагъ, НыбжьыкIэ парламентэу АР-м и Къэралыгъо Совет – Хасэм щызэхащагъэм хэтыгъэ Александр Кривобородовым ипшъэрылъхэр къызэригъэтIылъыжьхэрэм тегущыIэхи, дырагъэштагъ.


Телеканалэу «Россия 1-мкIэ» къагъэлъэгъощт | Адыгэ Макъ\nТелеканалэу «Россия 1-мкIэ» къагъэлъэгъощт\nАвтор: Редакция\t/ 17.04.2017\t/ КЪЭБАРЫКlЭХЭР, ПОЛИТИКЭР\t/\nФедеральнэ телеканалэу «Россия 1» зыфиIорэм къикIыгъэ купым мэфэ заулэ хъугъэу Адыгэ Республикэм Iоф щешIэ. Программэу «Вести недели» зыфиIорэм хагъэхьанэу журналистхэм материал къаугъои. Репортажым къыщаIотэщтых республикэм итуризмэ, имэкъу-мэщ, иэкономикэ ыкIи испорт хэхъоныгъэу ашIыхэрэм афэгъэхьыгъэу. Адыгэ Республикэм и ЛIышъхьэ ипшъэрылъхэр пIэлъэ гъэнэфагъэкIэ зыгъэцэкIэрэ КъумпIыл Мурат «Вести недели» зыфиIорэм дыриIэгъэ зэдэгущыIэгъум къыщиIуагъ инвестиционнэ проектхэу щыIэхэм ыкIи социальнэ-экономикэ хэхъоныгъэу Адыгеим ышIыхэрэм афэгъэхьыгъэу. Республикэм иIэшъхьэтет анахьэу ынаIэ зытыригъэтыгъэхэм ащыщ инвестициехэр нахьыбэу къихьанхэм, IофшIэным епхыгъэ Iофтхэбзэ зэфэшъхьафхэр нахь дэгъоу зэхэщэгъэнхэм ателъытагъэу Адыгеим Iофэу щашIэрэм фэгъэхьыгъэу.\n«2030-рэ илъэсым нэс республикэм хэхъоныгъэу ышIыщтым и Стратегие изэхэгъэуцон джы макIо. Республикэм иамалхэм такъыпкъырыкIызэ, анахьэу тынаIэ зытедгъэтыщтыр мэкъу-мэщыр, туризмэр, промышленностыр ыкIи инвестициехэр нахьыбэу къызэрихьащтхэр ары. Отраслэ шъхьаIэхэм хэхъоныгъэ ядгъэшIыным тынаIэ тедгъэтызэ, нэмыкIхэми гъэхъэгъэшIухэр зэрашIыщтхэмкIэ IэпыIэгъу тафэхъу, ащ къыхэкIэу экономикэмкIи социальнэ лъэныкъомкIи Iофыгъоу къэуцухэрэм анахьыбэр зэшIотхын тэлъэкIы», — къыIуагъ КъумпIыл Мурат.\nАдыгэ Республикэм и ЛIышъхьэ ипшъэрылъхэр пIэлъэ гъэнэфагъэкIэ зыгъэцакIэрэм къыIотагъ аграрнэ секторым изэхъокIыныгъэхэм афэгъэхьыгъэу: Италием исхэм яопыт республикэм зыщигъэгъозагъ ыкIи чъыгхатэхэу псынкIэу хэхъоныгъэ зышIыхэрэм ядэлэжьэн анахьэу ынаIэ тыридзагъ. 2007-рэ илъэсым къыщегъэжьагъэу ащ фэдэ шIыкIэм тетэу чъыгхэм адэлажьэх, непэкIэ гектар 1300-рэ фэдиз чъыгхатэхэм аубыты. 2016-рэ илъэсым республикэм ичIыгулэжьхэм гектар 560-мэ чъыгхэтакIэхэм щадэлажьэх, ахэм ащыщэу гектар 330-р псынкIэу хэхъоныгъэ зышIыхэрэм аубытых.\nКъумпIыл Мурат хэушъхьафыкIыгъэу къыщыуцугъ туризмэм иIоф, ащ къызэрэхигъэщыгъэмкIэ, мы отраслэм хэхъоныгъэ ышIыным пае ежь цIыфэу зекIоным фэщагъэхэм ямызакъоу, бизнесми амал дэгъухэр егъэгъотыгъэнхэ фае. Ащ къыхэкIэу мы аужырэ илъэсхэм федеральнэ программэхэм атегъэпсыхьагъэу сомэ миллиарди 4 фэдиз инфраструктурэм ихэхъоныгъэ пэIуагъэхьагъ. Мы илъэсым анахь пэIудзыгъэ къушъхьэлъэ псэупIэхэм ащыщэу Гъозэрыплъэ газрыкIуапIэ етщэлIэн мурад тиI. Ащ къыхэкIэу мы отраслэм инвестициехэр нахьыбэу къыIэкIэхьанхэмкIэ амалыкIэхэр щыIэ хъущтых.\n«Урысыем и КъыблэкIэ цIыфхэм анахь зэлъашIэрэ чIыпIэхэм Адыгеир зыкIэ ащыщ мэхъу. НэмыкI чIыпIэхэм къарыкIыхэрэмкIи, Адыгеим щыпсэухэрэмкIи ахэр гуIэтыпIэу щытынхэ фае. Ащ дакIоу тятэжъ пIашъэхэм кIэнэу къытфагъэнэгъэ тикультурэ бай, тичIыопс, тарихъым епхыгъэ чIыпIэ анахь гъэшIэгъонэу тиIэхэр зэкIэ къызэрэтыухъумэщтхэм тынаIэ тедгъэтын фае», — къыIуагъ КъумпIыл Мурат.\nКIэуххэр зэфихьысыжьхэзэ Адыгэ Республикэм и ЛIышъхьэ ипшъэрылъхэр пIэлъэ гъэнэфагъэкIэ зыгъэцакIэрэм къызэрэхигъэщыгъэмкIэ, республикэм ипащэхэм къырахьыжьэрэ Iоф пстэуми гухэлъ шъхьаIэу къыдалъытэрэр цIыфхэм ящыIакIэ нахьышIу шIыгъэныр ары.\nАдыгэ Республикэм фэгъэхьыгъэ репортажыр программэу «Вести недели» зыфиIорэмкIэ тхьаумафэм, мэлылъфэгъум и 16-м пчыхьэм сыхьатыр 8-м телеканалэу «Россия 1» зыфиIорэмкIэ къагъэлъэгъощт.


Пшъэрылъхэр къафишIыгъэх — Адыгэ макъ\nАдыгеим и ЛIышъхьэу КъумпIыл Мурат Адыгэ Республикэм хэгъэгу кIоцI IофхэмкIэ и Министерствэ изэхэсыгъоу тыгъуасэ щыIагъэм хэлэжьагъ. 2020-рэ илъэсым ведомствэм Iофэу ышIагъэхэр ащ щызэфахьысыжьыгъэх.\nЗэхэсыгъом хэлэжьагъэх Адыгэ Республикэм и Къэралыгъо Совет – Хасэм и Тхьаматэу Владимир Нарожнэр, федеральнэ инспектор шъхьаIэу Сергей Дрокиныр, Адыгэ Республикэм и Апшъэрэ хьыкум итхьаматэу Шумэн Байзэт, Адыгеим ипрокурорэу Игорь Шевченкэр. АР-м хэгъэгу кIоцI IофхэмкIэ иминистрэ ипшъэрылъхэр пIэлъэ гъэнэфагъэкIэ зыгъэцакIэу БрантIэ Мурадин коллегиер зэрищагъ.\nЗэхэсыгъом хэлажьэхэрэм зафигъазэзэ, Адыгеим и ЛIышъхьэ хигъэунэфыкIыгъ пандемием ыпкъ къикIыкIэ гъэрекIо полицием иIофышIэхэр къиныгъохэм яутэкIынхэ фаеу зэрэхъугъэр.\nРеспубликэм и ЛIышъхьэ ведомствэм Iофэу ышIагъэхэр зэфихьысыжьхэзэ, Урысыемрэ ЮФО-мрэ ялъытыгъэмэ, фэдэ 1,5-кIэ нахь макIэу Адыгеим бзэджэшIагъэхэр зэрэщызэрахьагъэр хигъэунэфыкIыгъ. Ау ащ дакIоу КъумпIыл Мурат къыхигъэщыгъ зыныбжь имыкъугъэхэм хэбзэукъоныгъэхэр амышIынхэмкIэ, ахэр зэщыгъэкъокIо купхэм зэрахащэхэрэм ягъогупэ пыбзыкIыгъэнымкIэ амалэу зэрахьэхэрэр нахь агъэлъэшын зэрэфаер. Хэбзэнчъэу наркотикхэр зэрагъэзекIорэм ябэныжьыгъэным япхыгъэ Iофыгъохэм нахь лъэшэу анаIэ атырагъэтын зэрэфаер республикэм и ЛIышъхьэ шъхьафэу къыхигъэщыгъ.\nДжащ фэдэу гъогухэм тхьамыкIагъоу къатехъухьэхэрэм къакIегъэчыгъэнымкIэ, цIыфхэр нахь макIэу ахэм ахэфыкъухьанхэмкIэ ищыкIэгъэ амалхэр зэрахьанхэ зэрэфаер Адыгеим и ЛIышъхьэ къыIуагъ. Республикэм ипащэхэм автомобиль гъогухэм ягъэцэкIэжьынкIэ, яшIынкIэ, гъогурыкIонымкIэ шапхъэхэр зыукъохэрэр къэзыгъэлъэгъорэ видеоамалхэр урамхэм атегъэуцогъэнхэмкIэ Iофышхо зэрашIэрэр ащ къыхигъэщыгъ.\nРеспубликэм ипащэ экономическэ бзэджэшIагъэхэм, къолъхьэ тын-Iыхыным ябэныжьыгъэным, предпринимательхэм яфедэхэр къэухъумэгъэнхэм япхыгъэ Iофыгъохэм шъхьафэу къащыуцугъ. Джащ фэдэу КъумпIыл Мурат пшъэрылъ афишIыгъ общественнэ организациехэмрэ волонтер объединениехэмрэ зэдэлэжьэныгъэу адыряIэр агъэпытэнэу, цIыфхэм ягумэкIыгъохэр псынкIэу афызэшIуахынэу.\nАдыгэ Республикэм хэгъэгу кIоцI IофхэмкIэ иминистрэ ипшъэрылъхэр пIалъэ горэкIэ зыгъэцакIэу БрантIэ Мурадин 2020-рэ илъэсым ведомствэм Iофэу ышIагъэхэр зэфихьысыжьыгъэх.\n«2019-рэ илъэсым елъытыгъэмэ, гъэрекIо республикэм бзэджэшIагъэу щызэрахьагъэр процент 12,4-кIэ нахь макI, бзэджэшIэгъэ хьылъэу зэрахьагъэр проценти 9-кIэ нахь макI», — къыIуагъ Адыгэ Республикэм хэгъэгу кIоцI IофхэмкIэ и Министерствэ ипащэ.\nАР-м хэгъэгу кIоцI IофхэмкIэ и Министерствэ икъулыкъухэм зэдэлэжьэныгъэ адыряIэным епхыгъэ IофыгъохэмкIэ къэгущыIагъэх Адыгэ Республикэм и Къэралыгъо Совет —Хасэм и Тхьаматэу Владимир Нарожнэр, АР-м и Апшъэрэ хьыкум итхьаматэу Шумэн Байзэт, республикэм ипрокурорэу Игорь Шевченкэр.\nАдыгэ Республикэм хэгъэгу кIоцI IофхэмкIэ и Министерствэ иIофышIэ заулэмэ 2020-рэ илъэсым дэгъоу Iоф зэрашIагъэм фэшI Адыгэ Республикэм и ЛIышъхьэрэ Адыгэ Республикэм и Къэралыгъо Совет — Хасэм и Тхьаматэрэ ярэзэныгъэ тхылъхэр, ведомствэ наградэхэр афагъэшъошагъэх. Зэхэсыгъом икIэух Адыгеим и ЛIышъхьэ хэгъэгу кIоцI IофхэмкIэ къулыкъухэм яIофышIэхэм дэгъоу Iоф зэрашIагъэм фэшI тхьашъуегъэпсэу ариIуагъ.\nПредыдущая ЕгъашIэм тыгу илъыщт


Адыгэ Хэку Таймс: «Урысыбзэр зезыхьэрэ цIыф» лъэгапIэм сирие адыгэхэм яIоф къыгъэхьылъэ\n«Урысыбзэр зезыхьэрэ цIыф» лъэгапIэм сирие адыгэхэм яIоф къыгъэхьылъэ\nАдыгеим щыIэ Мыекъопэ «Адыгэ Хасэ»\nУрысые гражданствыр къыдэзыхы зышIоигъохэм афэгъэхьыгъэ хэбзэгъэуцугъакIэу мы илъэсым ижъоныгъокIэ мазэм аштагъэм къыдэлъытагъэу, фэдэ цIыфхэм «урысыбзэр зезыхьэрэ цIыф» лъэгапIэр къагъэшъыпкъэжьын фае.\nАдыгеимкIэ фэдэ лъэгапIэр зиIэмэ зышIоигъохэм уплъэкIунэу бэмышIэу тегъэпсыхьэгъэ комиссым ригъэкIокIыгъэм нэбгырих ахэмэ апхырыкIыгъэх. Ахэр Украинэм, Узбекистан, Таджикистан ыкIи Хъурцэм щыщ цIыфых. Джыри фэшъхьаф къэралыгъомэ яцIыф нэбгырэ I6 чэзыум хэт, къетхы «Юга. Ру» къэбар лъыгъэIэс къулыкъум АдыгеимкIэ ЦIыф зекIонымкIэ къулыкъум икъэтынхэр.\nХэбзэгъэуцугъакIэм гъэпсынкIэныгъэу къыздихьырэм ащыщ Урысыем игражданствэ зэзгъэгъотмэ зышIоигъохэм ар илъэси 8 ашIышъущтыгъэмэ, джы уахътэр илъэси 2 къынэсы. АдыгеимкIэ ЦIыф зекIонымкIэ къулыкъум къызэрэщаIорэмкIэ, фэдэ лъэгапIэ зэзгъэгъотынэу фаехэм ыпэкIэ къэралыгъоу къызэрыкIыгъэхэм щыряIэ гражданствыр агъэтIылъын фае.\nСирием къикIыжьыгъэ адыгэхэм афэгъэхьыгъэу хэбзэгъэуцугъэр мэлажьэмэ Фитыныгъэ HадиомкIэ зэгущыIэгъу тыфэхъугъ Iофым изытет щыгъозэ Адыгеим щыIэ Мыекъопэ «Адыгэ Хасэ» ипащэу Чундышко Заурбий.\nЧундышко Заурбий: Тэ тилъэпкъэгъухэр къызэрэмыкIожьыщтыр ары зашэхэрэр. «Урысыбзэр зезыхьэрэр» зыфиIорэ лъэгапIэм къикIрэрр – арыпыбзэ зышIэу, адыгабзэ зымышIэхэрэри зыхэтхэм, сидыгъо урысыбзэр зэригъэшIэжьынышъ, къэкIожьыщта? Мыхъущтмэ мыр ащыщэу теплъы. Лъэпкъ политикэу джырэкIэ Урысыем къекIокIрэм мытэрэзэу тыхэплъэ. Адыгабзэри урысыбзэри къэралыгъуабзэх, шъхьаем урысыбзэм зэрэпылъхэм фэдэу адыгабзэм пылъхэп. Ыуж итын щыIэп. Сирием къикIыжьрэ адыгэхэм афэгъэхьыгъэу щытыкIэм уигъэтхъэнэу щытэп. Шапхъэхэр агъэхьылъэхэ нахь, агъэпсынкIэрэп.\n«Урысыбзэр зезыхьэрэ цIыф» зыфиIорэ лъэгапIэр къэзыушыхьатрэ тхьапэр илъэситфым телъытагъэу шапхъэхэм апхырыкIыгъэхэ IэкIыб цIыфхэу урысыбзэр дэгъоу зымыIшэхэрэм къараты. Фэдэ цIыфхэм тегъэпсыхьэгъэ егъэджэнхэм кIонхэ фае. Ахэм пкIэ ахэлъ.\nМыекъопэ «Адыгэ Хасэ» ипащэ Чундышко Заурбий


18 Philippians / Филиппи\nХристосыр ары Зиусхьаныр\nХристосэу шъугухэм арылъым шъуегъэгушхоба? ИшІулъэгъуныгъэ шъуигукъао къышъушъхьэщихырэба? Тхьэм Ыпсэ ЛъапІэ шъугухэм арылъба? Гуфэбэныгъэри гукІэгъуныгъэри зэфышъуиІэба? 2Ащыгъум сигушІуагъо ижъугъэкъу: шъуигупшысакІэ зы орэхъу, а зы шІулъэгъуныгъэр шъуерэІ, зыгу-зыпсэу шъущыт. 33эщыхьанри зышІошІыжьынри шъугухэм арылъхэу зи шъумышІэ, шъумыпагэуи нэмыкІ цІыфхэр шъушъхьэ зэрэшъулъытэжьырэм нахьи нахь инхэу шъулъытэх. 4Хэти ежь ышъхьэ иІоф закъо ерэмыплъ, нэмыкІ цІыфхэм яІофми ерэплъ.\n5ШъуигупшысакІэ Христос Исус игупшысакІэ фэдэу орэхъу:\n6Христос Исус Тхьэм ищытыкІэ хэлъыгъэ пэтми, Тхьэм фэдэу зэрэщытым ежь ышъхьэ ишІуагъэ къыригъэкІыжьынэу ыуж итыгъэп. 7Ау ежьым зигъэцІыкІуи, Іофтабгэм ищытыкІэ иІэ хъугъэ. ЦІыфым фэдэу хъугъэ, итеплъи цІыфхэм ятеплъэ фэдэу щытыгъ. 8Ежьым зигъэцІыкІуи, лІэныгъэм нэсыфэ Тхьэм фэІорышІагъ, къащым зыщыкІэрылІыхьагъэм нэс. 9Арышъ, Тхьэм ар ыгъэини, цІэ пстэуми анахь\nцІэшхор* къыритыгъ. 10Арэущтэу зыфэхъугъэр Исус ыцІэ щытхъу фашІэу, щыІэ пстэури лъэгонджэмышъхьэкІэ тІысынхэр ары, уашъоми, чІылъэми, чІылъэ чІэгъыми* щыІэхэр ары, 11 бзэгу пстэуми Исус Христос зэрэ-Зиусхьаныр зэкІэмэ апашъхьэ къыщаІонри ары. Арэущтэуи Тхьэу Ты лъапІэм щытхъушхо фашІыщт.\n2:9 цІэшхор – Зиусхьанэу зыфаІорэ цІэшхор ары. 2:10 чІылъэ чІэгъым – лІагъэхэм ядунае ары.\n12Арышъ, силъапІэхэр, шъуадэжь сызыщэІэм, шъукъысфэІорышІэу шъузэрэщытыгъэм фэдэу, джы шъуадэжь сызыщымыІэми, ащ нахьи бэкІэ нахь шъукъысфэІорышІэн фае: Тхьэм ищынагъо шъугухэм арылъэу, шъугухэр кІэзэзхэу, шъумыкІодэу шъукъызэрэнэжьыщтым лъэшэу ыуж шъуит, 13сыда пІомэ ежьым игъоу ылъытэрэ Іофхэм шъуафэенэуи жъугъэцэкІэнхэуи шъозыгъэлъэкІырэр Тхьэр ары.\n14Сыд шъушІэми, шъумытхьаусыхэу ыкІи шъуемыхъырэхъышэу шъушІэ, 15лажьэ зи шъуимыІэным ыкІи гукъэбзагъэ шъуиІэным пае. Ащ фэдэу зыхъукІэ, зыми шъузэригъэмысэн зи щымыІэу, цІыф къаигъэхэм ыкІи къуанчэхэм шъуахэтэу, Тхьэм шъурибыныщт. 16ЩыІэныгъэр тиІэ зыгъэхъурэ гущыІэхэр шъуІэ илъхэу, дунэе шІункІым жъуагъохэм шъуафэдэу а цІыфхэм шъукъахэлыдыкІыщт. Арэущтэу зыхъукІэ, хьаулыеу сызэрэмылэжьагъэм ыкІи сызэрэмыулэугъэм Христос дунаем къызыкІожьыщт мафэм дэжь сырыгушІощт. 17Шъо Тхьэм къурмэныпхъэу фэшъушІырэр шъуишІошъхъуныгъ ары. А къурмэныпхъэм сищыІэныгъэ ылъ текІагъэ хъуми, сыгушІощт, шъори зэкІэ сышъуигъусэу сыгушІощт. 18Арышъ, шъори шъуигопэн фае, шъусигъусэуи шъугушІон фае.\n19Тимофей* бэ темышІэу къышъуфэзгъэкІонэу Зиусхьанэу Исус сыщэгугъы, шъуикъэбархэр зэхэсхыхэмэ сыгу псэфыжьыным пае. 20Ишъыпкъэу къышъуфэгумэкІырэр Тимофей нэмыкІ зи сиІэп. 21ЦІыф пстэури ежь яІофхэм ауж итых нахь, Исус Христос игъоу ылъытэрэ Іофхэм ауж итхэп. 22Тимофей ишъыпкъагъэ шъо шъошІэ. Ыкъо ятэ зэрэдэлажьэрэм фэдэу, къэбарышІу гъэІуным иІофкІэ къыздэІэпыІагъ. 23СиІофхэр зэрэхъущтхэр зэрэсшІэу, къышъуфэзгъэкІонкІэ сэгугъэ. 24Сэри бэ темышІэу шъуадэжь сыкъэкІожьынэу Зиусхьаным сыщэгугъы.\n2:19 Тимофей – еплъ 1:1.\n25Ащ нэмыкІэу, Епафродит* къышъуфэзгъэкІожьын фаеу сэлъытэ. Ар тэ тшы, ежьыррэ сэррэ тызэдэлэ жьагъ ыкІи тызэдэулэугъ. Джары шъо шъуилІыкІоу, ІэпыІэгъу сищыкІагъэ зэхъум, къыслъыплъэнэу къысфэжъугъэкІогъагъэр. 26Шъо зэкІэ шъуилъэгъужьынэу ар лъэшэу къышъуфэлІэ, зэрэсымэджагъэр зэрэзэхэшъухыгъэм паий мэгумэкІы. 27Шъыпкъэ, лІэныгъэм нэсыгъэу сымаджэу щытыгъ. Ау Тхьэм гукІэгъу къыфишІыгъ, ежьым изакъоп, сэри гукІэгъу къысфишІыгъ, сыгу къемыо зэпытыным пае. 28КъышъуфэзгъэкІожьынэу сызфэгузажъорэр ар шъулъэгъужьмэ, шъо гушІуагъо шъуиІэнэуи, сэ сигумэкІыныгъэ нахь макІэ хъунэуи ары. 293иусхьаныр шъо шъугухэм зэрарылъым фэдэу, ащ ыгуи зэрилъым пае, гушІогъо пстэумкІэ шъупэгъокІ. Ежьым фэдэ цІыфхэм лъытэныгъэ афэшъушІ, 30сыда пІомэ Христос иІоф пае лІэныгъэм пэблагъэ хъугъэ. Шъо сэ къысфэшъушІэн шъумылъэкІыгъэ ІэпыІэгъур къысфишІэным пае, ыпсэ шъхьамысыжьэу лІэныгъэм пэблагъэ хъугъэ.\nТхьэм ыдэжь къикІырэ шъыпкъагъэр\nАужыпкъэм, сшыхэр, Зиусхьаныр шъугухэм зэрарылъым пае шъугушІу. А Іоф дэдэхэр джыри зэ къышъуфэстхыжьынхэу сэркІэ къинэп, ахэр зэрэстхыжьхэрэми ишІуагъэ къышъокІыщт.\n2Хьэхэм афэдэ цІыфхэу,* бзэджагъэ зышІэхэу, адрэ цІыфхэр сунэт зышІыхэрэм защышъудзый. 3Шъыпкъэу сунэт ашІыгъэу щытхэр тэры, тэ, Тхьэм Ыпсэ ЛъапІэ илъэкІыныгъэкІэ Тхьэм фэлажьэхэу, Христос Исус рыпагэхэу, пкъым епхыгъэ Іофхэм ащымыгугъыхэрэр. 4Арэущтэу щыт пэтми, сэри ащ фэдэ Іофхэм сащыгугъын слъэкІыщтыгъ.\n2:25 Епафродит – Филиппи къалэм щыІэ чылыс зэІукІэм щыщхэм ятын Паул фэзыхьыгъэр ары. Джы Епафродит мы тхылъыр зыдиІыгъэу Филиппи къалэм ыгъэзэжьыщт.\n3:2 хьэхэм афэдэхэ цІыфхэр – а гущыІэхэмкІэ Паул зыфиІорэр хымэ лъэпкъхэм ащыщхэр христиан хъунхэм пае, ыпэ рапшІэу сунэт ашІынхэ фаеу аІозэ, христиан хъугъэ джуртхэу зыІохэрэр ары.\nЦІыф горэ пкъым епхыгъэ Іофхэм ащыгугъын ылъэкІынэу къышІошІымэ, сэ а цІыфым нахьи а Іофхэм нахь сащыгугъын слъэкІыщт. 5Сэ мэфий сыныбжьэу сунэт сашІыгъ, Израил лъэпкъым сыщыщ, Вениамин иунэгъо лъэпкъ сыщыщ, джуртмэ сыкъахэкІыгъ, Тэурат хабзэм тетэу сырыкІоу фарисей купым* сыщыщыгъ. 6Тхьэ гъэлъэпІэным сыгу етыгъэу сыпылъэу, чылыс зэІукІэм щыщхэм къин язгъэщэчыщтыгъ. Тэурат хабзэм итхэр бгъэцэкІэнхэм ягъогукІэ шъыпкъагъэ бгъотыщтыгъэмэ, зыми сызэригъэмысэн зи щыІэщтыгъэп.\n7Ау джы Христос зыфэдэр зэзгъэшІэным пае, Іофхэу сишІуагъэ къэкІощтыгъэхэм пкІэ ямыІэжьэу сэлъытэ. 8Шъыпкъэ, Іоф пстэуми пкІэ ямыІэжьэу сэлъытэ. Сыда пІомэ си Зиусхьанэу Христос Исус зыфэдэр зэзгъэшІэныр Іофхэу щыІэ пстэуми анахьи нахьышІу. Ежьым сыфэлэжьэным пае, зэкІэри хэсынагъ, Іоф пстэуми пкІэ ямыІэжьэу сэлъытэ, Христос сиІэхьышІоу хъуным ыкІи 9ежьыр сыгу илъыным пае. Тхьэм ежьым ыдэжькІэ шъыпкъагъэ сиІэу сызкІилъытэрэм сэ ІофышІухэу сшІагъэхэм яІоф хэлъэп. Сэ зыфасІорэр Тхьэм ежьым ыдэжькІэ шъыпкъагъэ сиІэу сызкІилъытэрэр ХристоскІэ шІошъхъуныгъэ зэрэсиІэр ары. Тэурат хабзэм итхэр згъэцэкІэнхэм иІоф ащ хэлъэп. А шъыпкъагъэу сиІэр Тхьэм ыдэжь къекІы, шІошъхъуныгъэми тет. 10Христос зыфэдэр зэзгъэшІэнэу сыфай, ар лІагъэхэм къызэрахэтэджыкІыжьыгъэм ыдэжь къикІырэ лъэкІыныгъэр зыфэдэри зэзгъэшІэнэу сыфай. Христос къинхэу ыщэчыгъэхэм сиІахьэ ахэлъынэу сыфай, ежьыр зэлІэм, зэрэщытыгъэм фэдэуи сыхъунэу сыфай. 11Арэущтэу Тхьэм лІагъэхэм сыкъахигъэтэджыкІыжьыным сыщэгугъы.\nІофхэу сызщыгугъыхэрэм сызэралъыІэсыным ыуж сит\n12А Іофхэу сызщыгугъыхэрэм салъыІэсыгъэу, е зишъыпкъагъэ щыкІагъэ зи зимыІэ цІыф икъугъэу сыхъугъэу сІорэп. Ау а Іофхэм сызэралъыІэсыным ыуж сит, Христос\n3:5 Фарисей купыр – джуртхэм ащыщхэу диным рыкІорэ цІыф купэу щытыгъэх. Ахэр Тэурат хабзэм итхэмрэ ятэжъхэм къакІэныжьыгъэ хабзэхэмрэ агу етыгъэу апылъыщтыгъэх.\nИсус ицІыфхэм ащыщ сыхъунэу къызэрэслъыІэсыгъэм фэдэу. 13Сшыхэр, Іофхэу сызщыгугъыхэрэм салъыІэсыгъэу зыслъытэжьрэп, ау зы Іоф закъо сэшІэ: БлэкІыгъэ Іофхэр сэ сщыгъупшэжьхэу, сапэкІэ ит Іофхэм сызэралъыІэсыным ыуж сит. 143эпэчъэным хахьэрэм фэдэу тыныр къэсхьыным пае, кІэухым сызэрэнэсыным ыуж сит. А тынэу зыфасІорэр уашъом сыщыпсэуныр ары, ар къэсхьынри ары, ибынхэм ащыщ сыхъунэу Тхьэм Исус Христос сызфыригъэджагъэр.\n15Тэ тщыщэу хэтрэ цІыфэу Христос иІофхэм яхьылІагъэу щыкІагъэ зи зимыІэ цІыф икъугъэу хъугъэр арэущтэу гупшысэн фае. Іоф горэм ехьылІагъэу нэмыкІ гупшысакІэ шъуиІэмэ, Тхьэм ари нафэ къышъуфишІыщт. 16Ау тызнэсыгъэм фэшъуашэу тыгупшысэн фае, ащ тетэуи тызекІон фае.\n17Сшыхэр, силъэужхэм шъуакъырыкІу. ШъузэрэзекІон фаем ишапхъэу шъодгъэлъэгъугъэм тетэу зекІохэрэм шъуакІырыплъ. 18Сыда пІомэ бэрэ къызэрэшъосІуагъэм фэдэу, джыри сынэпсхэр къехыхэзэ шъосэІо: ЦІыфыбэ Христос икъащ пыеу фэхъугъэх. 19А цІыфхэм кІэухэу къалъысыщтыр кІодыныгъэр ары, ятхьэри ныбэр ары, зэрыпэгэрэ Іофхэри укІытэжьыпхъэх. Мы дунаем иІофхэм анэмыкІкІэ ягупшысэхэрэп. 20Ау тэ тихэку уашъор ары. Зиусхьанэу Исус Христосэу уашъом къехынышъ, тымыкІодэу тыкъэзыгъэнэжьыщтым тежэ. 21Ежь илъэкІыныгъэшхоу зэрылажьэу, Іоф пстэури итетыгъо ыІэчІэгъ зэрычІигъэуцорэмкІи тпкъы тхьамыкІэхэр зэблихъунхэшъ, ежь ыпкъэу щытхъушхо зиІэм фэдэхэу ыгъэхъущтых.\nАрышъ, шъо, сшыхэу шІу слъэгъухэу, нэкІэ слъэгъунхэу сызфалІэхэрэм, сигушІуагъори ситанджыри* шъоры. ПІІу слъэгъухэрэр, Зиусхьаныр шъугухэм зэрарылъым пае, гъогу занкІэм пытэу шъутетын фае.\n4:1 тандж – зэпэчъэнымкІэ е бэнэнымкІэ текІоныгъэр къэзыхьырэм фагъэшъуашэщтыгъэр ары.\nАужырэ Іофхэу Паул шІошъхъуныгъэ зиІэхэу Филиппи дэсхэм агуригъаІохэрэр\n23иусхьаныр агухэм зэрарылъым пае, бзылъфыгъэхэу Еводиерэ Синтихиерэ зы гупшысакІэ хъунхэу сялъэІу. 3O, къыздэлажьэрэ ныбджэгъу шъыпкъ, ахэмэ уадэІэпыІэнэу сыолъэІу. Ахэри къэбарышІур цІыфхэм язгъэІунымкІэ къыздэлэжьагъэх, Климентрэ адрэ къыздэлажьэхэрэмрэ ягъусэхэу. Ахэмэ ацІэхэр мыкІодыжьын щыІэныгъэ зыгъотыщт цІыфхэм ацІэхэр зэрыт тхылъым итых.\n4Шъо, Зиусхьаныр зыгу илъхэр, шъугушІо зэпыт. Джыри зэ шъосэІожьы: шъугушІу. 5Шъуигушъэбагъэ цІыф пстэуми нафэ афэрэхъу. Зиусхьаныр дунаем къызыкІожьыщт мафэр къэблэгъагъ. 6Сыд щыщми зешъумыгъэгъап, ау сыд щыщырэ ІофкІи Тхьэм шъуелъэІузэ, щытхъу фэшъушІызэ, шъуиІэпыІэгъу хъунэуи шъуелъэІузэ, шъуищыкІагъэхэр ежъугъашІэх. 7ЕтІанэ Тхьэм ыдэжь къикІырэ гупсэфыныгъэу цІыфхэм къагурыІошъущтым нахьи, бэкІэ нахь иным шъугухэри шъуигупшысэхэри Христос Исус шъугухэм зэрарылъым пае къыухъумэщтых.\n8Аужыпкъэм, сшыхэр, сыд Іофи шъыпкъэу щытми, сыд Іофи лъытэныгъэ ифэшъуашэми, сыд Іофи зафэу щытми, сыд Іофи къабзэу щытми, сыд Іофи шъугу зэІурэми, сыд Іофи гуапэу щытми, сыд Іофи хэбзэшІу хэлъми, сыд Іофи щытхъу ифэшъуашэми, ащ фэдэ Іофхэм шъуягупшыс. 9Іофхэу сэ шъозгъэшІагъэхэри, къышъуфэзгъэнагъэхэри, сэ къасІохэу зэхэшъухыгъэхэри, сэ сшІэхэу шъулъэгъугъэхэри жъугъэцакІэх. Ащыгъум гупсэфыныгъэ къытэзытырэ Тхьэр шъуигъусэ зэпытыщт.\nШІошъхъуныгъэ зиІэхэу Филиппи дэсхэм тынэу къыратыгъэм пае, Паул щытхъу зэрафишІырэр\n10Джыри зэ сэ шъукъызэрэсэгугъужьыгъэм пае, Зиусхьаныр сыгу илъэу, лъэшэу гопэшхо сиІэ хъугъэ. ЫпэкІи шъукъысфэгумэкІыщтыгъ, ау шъукъыздэІэпыІэнэу игъо шъуфифагъэп. 11ЩыкІагъэ горэ зэрэсиІэр арэп арэущтэу зыкІасІорэр, сыда пІомэ сэ сыд къысэхъулІэми\nсырырэзэнэу зызгъэсагъ. 12ТхьамыкІагъом сыхэтынри, баиныгъэм сыхэтынри зыфэдэр сэшІэ. СышхэкІыгъэми, мэлакІэ сэлІэми, сыбаими, сытхьамыкІэми, сыдигъуи, сыд къысэхъулІэми, сырырэзэнэу зызгъэсагъ. 13Исус Христосэу сэзыгъэлъэкІырэм ыкІуачІэкІэ зэкІэ сшІэн слъэкІыщт.\n14Ау щытми, гузэжъогъоу сызхэтымкІэ гъусэ шъукъызэрэсфэхъугъэр дэгъоу шъушІагъэ. 15Шъо, Филипп къалэм дэсхэм, зэрэшъушІэрэмкІэ, къэбарышІур згъэІунэу сыублагъэу Македоние хэкум* сыкъызекІым, ІэпыІэгъу хъунымрэ ІэпыІэгъум ипэгъокІ гъотыжьынымрэ яІофкІэ шъощ нэмыкІэу чылыс зэІукІэмэ ащыщэу зи гъусэ къысфэхъугъэп. 16Фессалоникэ къалэм* сызыщэІэм, сищыкІагъэхэр заулэрэ шъуилІыкІохэм къысфяжъугъэхьыгъэх. 17Ар зыкІасІорэр шъуитын сехъуапсэу арэп, ау шъуитын ипэгъокІ фэдэу шІу зэрэжъугъотыныр ары. 18Шъуитын пстэури къысІэкІэхьагъ, сфырикъуным нахьыби сиІэ хъугъэ. Епафродит* къысфежъугъэхьыгъэ тынхэр къысІэкІэхьагъэхэшъ, щыкІагъэ зи сиІэп. Ахэр Тхьэм ыдэрэ къурмэныпхъэу, ыгу зэІоу, мэІэшІу къызпихырэм фэдэх. 19Си Тхьэ ибаиныгъэшхоу щытхъушхо зиІэм фэшъуашэу шъуищыкІагъэхэр зэкІэ Христос къышъуригъэтыщт.\n20Тхьэу Тятэ лъапІэ мыкІодыжьын щытхъушхор ий. Амин.\n21Тхьэм ицІыф лъапІэхэу, Христос Исус зыгу илъхэм аІапІэ сфэшъуубытыжь. Сигъусэ сшыхэм шІуфэс къышъуахыжьы. 22Тхьэм ицІыф лъапІэхэм зэкІэмэ шІуфэс къышъуахыжьы, анахьэу Кайсарым иунэшхо щыщхэр ары.\n233иусхьанэу Исус Христос ынэшІу шъо шъугухэм къащерэф. Амин.\n4:15 Македоние хэкур – еплъ 1:1.\n4:16 Фессалоникэ къалэр – Македоние хэкоу Рим къэралыгъошхом щыщым икъэлэшхоу щытыгъ.\n4:18 Епафродит – еплъ 2:25.


Интернеn-магазин "Лимпопо 74" Товары для детей по лучшим ценам.\n8 (950) 747-19-76\nЗдесь может быть любой Ваш текст и любые Ваши изображения. Текст может быть любым шрифтом и любым цветом. Вы можете вставить сюда любые Ваши ссылки. Здесь может быть любой Ваш текст и любые Ваши изображения. Текст может быть любым шрифтом и любым цветом. Вы можете вставить сюда любые Ваши ссылки.\nЗдесь может быть любой Ваш текст и любые Ваши изображения. Текст может быть любым шрифтом и любым цветом. Вы можете вставить сюда любые Ваши ссылки. Здесь может быть любой Ваш текст и любые Ваши изображения. Текст может быть любым шрифтом и любым цветом. Вы можете вставить сюда любые Ваши ссылки. Здесь может быть любой Ваш текст и любые Ваши изображения. Текст может быть любым шрифтом и любым цветом.\nВы можете вставить сюда любые Ваши ссылки. Здесь может быть любой Ваш текст и любые Ваши изображения. Текст может быть любым шрифтом и любым цветом. Вы можете вставить сюда любые Ваши ссылки. Здесь может быть любой Ваш текст и любые Ваши изображения. Текст может быть любым шрифтом и любым цветом. Вы можете вставить сюда любые Ваши ссылки. Здесь может быть любой Ваш текст и любые Ваши изображения. Текст может быть любым шрифтом и любым цветом.\n© 2015 Интернет-магазин Limpopo74.ru


Куп зекIоным зеушъомбгъу — Голос Адыга\nРедактор 23.01.2020 КЪЭБАРЫКlЭХЭР\nТурСтатым къызэриIорэмкIэ, ащ фэдэ турхэм язэхэщэн псынкIэу зеушъомбгъу, зекIоныр хэгъэгу кIоцI туризмэм хэхьэ, ар илъэсым къыкIоцI нэбгырэ миллионым ехъурэ цIыфхэм къыхахыгъ.\nАвторскэ турыр нэмыкI зекIон зэфэшъхьафхэм зэратекIырэр зыплъыхьакIо укIо пшIоигъомэ путевкэ къызэрэпщэфырэм фэмыдэу, ушъхьафитэу, уизакъоу е гъусэ уиIэу уздакIо пшIоигъо чIыпIэм, къалэм, къэралыгъохэм ащыщ зыкъыщыбгъэпсэфыныр ары. Ащ къикIырэп туроператорым путевкэ къыщымыщэфыгъэмэ, узфаем укIонэу. Турым нэбгыри 3-м къыщегъэжьагъэу 5 – 6-м нэсэу хэтынхэу щыт. Ахэм маршрутыр дэгъоу зышIэрэ цIыф ягъус, афэсакъы, къэбархэр къафеIуатэх, чIыпIэ гъэшIэгъонхэм нэIуасэ афешIых. ЦIыф купэу зекIо ежьэхэрэм гъэшIэгъонхэр къяхъулIэхэу, ныбджэгъу щызэфэхъухэу, уахътэ тешIэмэ джыри зэIукIэнхэу зэзэгъыхэу бэрэ къыхэкIы.\nЭкскурсовод IэпэIасэхэмкIэ авторскэ турыр унэе бизнес хъун ылъэкIыщт. Адыгеир ащ фэдэ турхэр щызэхэпщэнхэм тегъэпсыхьэгъэ шъолъыр ТОП-10-м хэхьагъэхэм ащыщ. Ар къыхэзыхыщтхэр джинингыр, рафтингыр, йогэр, шыу зекIоныр, къушъхьэм IажэхэмкIэ къечъэхыныр, къушъхьэхэр зикIасэхэр арых.\nЗызыгъэпсэфы зышIоигъохэу къызэхахьэхэрэм мэфэ пчъагъэу къызэракIухьащтымрэ ащ тефэщт ахъщэр зыфэдизыщтымрэ къезыщэкIыщтхэ экскурсоводыр ягъусэу зэхагъэуцощт. ЗекIо кIощтхэм алъэгъухэ ашIоигъо чIыпIэхэр пэшIорыгъэшъэу къыхахынхэу щыт.\nПредыдущая АфимыкIыкIыгъэ Ленинград\nСледущая Исэнэхьат шIу елъэгъу


Шъэожъыем IэпыIэгъу фэхъугъэх\nАР-м хэгъэгу кIоцI IофхэмкIэ иминистрэу, полицием игенерал-майорэу Владимир Алай фэкIорэ рэзэныгъэ тхылъ бэмышIэу ведомствэм къыIэкIэхьагъ. Мыекъуапэ щыпсэурэ Евгений Митрошкиныр Адыгеим и Къэралыгъо автоинспекцие икъулыкъушIэхэм ясэнэхьаткIэ IэпэIэсэныгъэшхо къызэрэзхагъэфагъэм фэшI зэрафэразэр письмэмкIэ къыреIотыкIы.\n2020-рэ илъэсым мэкъуогъум и 11-м гъогу-патруль къулыкъум иIофышIэхэу, полицием истаршэ лейтенантэу СтIашъу Руслъанрэ полицием илейтенантэу Владимир Александровымрэ Мыекъуапэ икъыдэхьэгъу къулыкъур щахьызэ, IэкIыбым къыщашIыгъэ автомобилым иводитель гумэкI зэрэхэфагъэр къапшIэу къыIулъэдагъ.\n«Хъулъфыгъэр зэрэгумэкIырэмкIэ къыдгурыIуагъ гузэжъогъу чIыпIэ зэрифагъэр ыкIи IэпыIэгъу зэрищыкIагъэр. Хъулъфыгъэм игъусэ ишъхьэгъуси сабыир ыIыгъэу машинэм къикIыгъ. Илъэси 3 зыныбжь шъэожъыем иакъыл щыуагъэу, зыкъымышIэу янэ ыIыгъыгъ ыкIи ар сымэджэщым псынкIэу нэгъэсын фэягъэ», — ыгу къэкIыжьы Владимир Александровым.\nКIэлэцIыкIум янэ-ятэхэм къаIотагъ ящагу дэтыгъэ чэум шъэожъыер зыдэпшыем ащ пэгъунэгъоу рыкIорэ гъучIычым теIаби, электрическэ токыр къызэреуагъэр.\nПолицием иIофышIэхэр псынкIэу дежурнэ частым теуагъэх ыкIи бзылъфыгъэм шъэожъыер ыIыгъэу патруль машинэм рагъэтIысхьи, макъэ къэзыгъэIурэ хэушъхьафыкIыгъэ пкъыгъор хэгъэнагъэу псынкIэу сымэджэщым нагъэсыгъэх.\nАщ нэсыфэхэ, инспекторэу СтIашъу Руслъан шъэожъыем янэ еушъыизэ ыгу ыухъумагъ ыкIи шъэожъыем апэрэ медицинэ IэпыIэгъур ригъэкIыгъ.\n«Адыгеим хэгъэгу кIоцI къулыкъум зисэнэхьат хэшIыкIышхо фызиIэхэм ямызакъоу, гукIэгъулэ къулыкъушIэхэри щэлажьэх. IэпыIэгъу ыкIи зишIогъэшхо къытэзыгъэкIыгъэхэ къулыкъушIэхэр мыхъугъагъэхэмэ, къэшIэгъуае тишъэожъыеу Матвей ипсауныгъэ къырыкIощтыгъэр», — къыщеIо рэзэныгъэ письмэм.\nМы хъугъэ-шIагъэм ыуж мэфэ заулэ тешIагъэу, щынэгъончъэным ишапхъэхэр къызфагъэфедэхэзэ, инспекторхэр Митрошкинхэм яунагъо еблэгъагъэх, шъэожъыем ипсауныгъэ изытет зыщагъэгъозагъ ыкIи пхъэшъхьэ-мышъхьэхэмрэ IэшIу-IушIухэмрэ шъэожъыем фащагъэх.\nВодитель нэбгыри 9-р къаубытыгъ\nЗыгъэпсэфыгъо мафэхэм, мэкъуогъум и 20 ыкIи и 21-м Адыгеим игъогухэм хъугъэ-шIэгъи 3 къатехъухьагъ, ахэм апкъ къикIэу нэбгыри 7-мэ шъобжхэр атещагъэхэ хъугъэ. Джащ фэдэу мы уахътэм зыпарэми лые зыримыхыгъэ гъогу хъугъэ-шIэгъэ 18 агъэунэфыгъ. Нахьыбэу ахэр зыщагъэунэфыгъэхэр Тэхъутэмыкъое ыкIи Теуцожь районхэр арых.\nАдыгеим и Къэралыгъо автоинспекцие къызэритыгъэмкIэ, хъугъэ-шIагъэхэм лъапсэ афэхъугъэр къызэкIакIохэзэ зэрэзэутэкIыгъэхэр ыкIи машинэхэм азыфагу илъ гъогууанэр зэраукъуагъэр арых. ГъогурыкIоным ишапхъэхэр аукъуагъэу хъугъэ-шIэгъэ 578-рэ къыхагъэщыгъ. Ешъуагъэхэу автомобилыр зезыфэщтыгъэхэ водитель нэбгыри 9-мэ административнэ пшъэдэкIыжь атыралъхьагъ.\nДжащ фэдэу лъэсрыкIо нэбгырэ 60-мэ алъэныкъокIэ административнэ протоколхэр зэхагъэуцуагъэх. Автоинспекцием иIофышIэхэм водительхэм зафагъазэ сакъыныгъэ къызхагъэфэнэу ыкIи гъогурыкIоным ишапхъэхэр амыукъонхэу.\nНэбгыри 5-мэ лые арихыгъ\nМэкъуогъум и 21-м чэщым, сыхьатыр 3-м такъикъи 10-кIэ ежьагъэу, Мыекъуапэ иурамхэу Жуковскэмрэ Первомайскэмрэ зыщызэуалIэхэу нэфрыгъуазэр зытетым автомобилитIу щызэутэкIыгъ.\nПэшIорыгъэшъэу зэрагъэунэфыгъэмкIэ, илъэс 22-рэ зыныбжь водителыр нэфрыгъуазэм ишапхъэхэр ыукъохи, гъогум зытелъадэм, илъэс 30 зыныбжь водителэу ВАЗ-м кIэрысыгъэм еутэкIыгъ. Мы хъугъэ-шIагъэм ыпкъ къикIэу водителитIуми, ащ къадисыгъэхэ нэбгырищыми шъобжхэр атещагъэхэ хъугъэ.\nПолицием икъулыкъушIэхэм хъугъэ-шIагъэм лъапсэ фэхъугъэр зэрагъашIэ.\nСомэ миллион фэдиз ашIуатыгъугъ\nМэкъуогъум и 12-м къыщегъэжьагъэу и 17-м нэс гъэпцIагъэ зыхэлъ бзэджэшIагъэ цIыфхэм адызэрахьагъэу Адыгэ Республикэм хэгъэгу кIоцI IофхэмкIэ икъулыкъухэм тхыгъи 6 къаIэкIэхьагъ. ЗэкъодзакIохэм гъэпцIагъэ зыхэлъ а зы шIыкIэр ренэу къызфагъэфедэ.\nГущыIэм пае, банкым икорпоратив номерэу 8 495..,-м ехьщырэу къыригъажьэрэмкIэ бзэджашIэр илъэс 53-рэ зыныбжь бзылъфыгъэу Красногвардейскэ районым щыпсэурэм фытеуагъ. Банкым иIофышIэу гуригъаIуи, бзылъфыгъэм исчет цыхьэшIэгъунчъэу зэрэщытыр къыриIуагъ. Адрэм ар ышIошъ хъуи, гъэпцIакIом къыриIорэм тетэу зекIуагъэ. Нэужым ащ икартэ илъыгъэ сомэ мин 29-р бзэджашIэм рихыгъэу ыгъэунэфыгъ.\nМобильнэ телефоныр къызфагъэфедэзэ Тэхъутэмыкъое районым мыщ фэдэ бзэджэшIэгъитIу щызэрахьагъ. IофитIумкIи зэрарыр сомэ мин 800-м ехъу.\nЫпшъэкIэ къызэрэтIуагъэм фэдэу, Мыекъуапэ щыщ бзылъфыгъитIуми гъэпцIакIом цыхьэ фашIи, сомэ мин 80 фэдиз зэхэтэу ашIокIодыгъ.\nАщ нэмыкIэу Интернетым иамалхэр къызфагъэфедэхэзэ бзэджэшIагъэхэр зэрахьэх. ЩакIоу аIозэ мэкъэгъэIухэр сайтхэм къарагъахьэх, нэужым цIыфхэр агъэделэх. ГущыIэм пае, Мыекъуапэ щыпсэурэ бзылъфыгъэу курэжъые зыщэфын гухэлъ зиIагъэм сомэ мини 5 шIуахьыгъ. Курэжъыем тефэрэ ахъщэр щакIом фыригъахьи, товарыр къызырамытыжьыр ары ныIэп бзылъфыгъэм хэбзэухъумэкIо къулыкъухэм зызафигъэзагъэр. ГъэпцIакIохэм якъычIэгъэщын епхыгъэ хъугъэ-шIагъэхэмкIэ Адыгеим иполицие Iофтхьабзэхэр зэрехьэх.\nМэфи 6-м къыкIоцI гъэпцIакIохэм сомэ миллион фэдиз цIыфхэм ашIуатыгъугъ.\nАР-м хэгъэгу кIоцI IофхэмкIэ и Министерствэ цIыфхэм агу къегъэкIыжьы телефонымкIэ къараIогъэ къэбарыр ашIошъ амыгъэхъунэу, амышIэрэ цIыфым цыхьэ фамышIынэу ыкIи гъэпцIакIохэм зарамыгъэгъэделэнэу.\nКъэралыгъо автоинспекцием икъулыкъушIэхэм Мыекъопэ районым ит псэупIэхэм ящагухэм кушъхьэфачъэмкIэ къащызычъыхьэхэрэ кIэлэцIыкIухэм пэшIорыгъэшъ Iофтхьабзэхэр адызэрахьагъэх.\nКIэлэцIыкIухэм агу къагъэкIыжьыгъ кушъхьэфачъэмкIэ гъогум узэрэщызекIощтым пылъ шапхъэхэр, анахьэу анаIэ зытырагъэтыгъэр лъэсрыкIо зэпырыкIыпIэхэм адэжь гъогурыкIоныр щынэгъончъэу щытыныр, нэмыкIхэри.\nАщ нэмыкIэу кушъхьэфачъэмкIэ узекIоным шапхъэу пылъхэр къизыIотыкIырэ тхьапэхэр кIэлэцIыкIухэм афагощыгъэх. Ащ итхагъэх ар зыгъэIорышIэхэрэм шъобжхэр атещагъэхэ мыхъунхэм фэшI ашIэн фаехэр.\nПредыдущая «Жъогъожъыехэр» гъашIэм илъэпэмафэх\nСледущая Къэралыгъо мэхьанэ зиIэ маф


Сыдэущтэу защыуухъумэщта? | Адыгэ Макъ\nАвтор: Редакция\t/ 10.04.2019\t/ КЪЭБАРЫКlЭХЭР, ЭКОНОМИКЭР\t/\nАхъщэ чIыфэ къаIыпхыныр псынкIэу къытщэхъу нахь мышIэми, ахэм процент инхэр къакIэлъыкIон, хэбзэгъэуцугъэм димыштэрэ шIыкIэхэр къызфагъэфедэзэ пIахыжьын алъэкIыщт.\nФинансымкIэ бэдзэрым хэбзэнчъэу Iоф щызышIэрэр сыдэущтэу къыхэбгъэщын ыкIи «финанс пирамидэм» зыщыуухъумэн плъэкIыщта?\nАщ хэбзэнчъэу хэтхэм хэхъошхо къаIэкIагъэхьащтэу аIозэ, цIыфхэр нахьыбэрэмкIэ агъапцIэх, рекламэ зыфашIыжьы, ау мы лъэныкъомкIэ Iоф ашIэнэу фитыныгъэ яIэп. Мыщ фэдэ организациехэм офиси, мылъкуи аIэкIэлъэп, арышъ, цIыфым шIуаштэгъэ ахъщэр къызэкIэгъэкIожьыгъэнымкIэ зи гугъапIэ щыIэп.\nЧIыфэ зытырэ кооперативхэм ыкIи микрофинанс организациехэм, Интернетым ипроект зэфэшъхьафхэм къатырэ амалхэр къызфагъэфедэзэ, гъэпцIакIохэм фэIо-фэшIэхэр шъуфагъэцэкIэнхэу зыкъышъуфагъэзэщт.\nМыщ фэдэ чIыпIэ шъуифагъэ зыхъукIэ, къэралыгъо реестрэм шъуихьанышъ, мы организациехэм якъэбар зыщыжъугъэгъозэн шъулъэкIыщт. Ащ пае Урысыем и Банк исайт къытырэ амалхэр къызфэжъугъэфедэх. Ащ нэмыкIэу, УФ-м ифедеральнэ хьакъулахь къулыкъу и ЗэикI къэралыгъо реестри компанием фэгъэхьыгъэ къэбар ижъугъотэн шъулъэкIыщт. Мыщ дэжьым ИНН-м иномеррэ реквизитхэмрэ шъууплъэкIунхэ фае.\nФинансым ылъэныкъокIэ цIыфхэм шIэныгъэу аIэкIэлъым хэгъэхъогъэныр хэбзэнчъэу зекIорэ организациехэм апэшIуекIогъэнымкIэ мэхьэнэшхо зиIэхэм ащыщ. «Финансовая культура» зыфиIорэ сайтым шIуагъэ къэзытыщт къэбархэр итых.


НэмыкI дунаим ухащэ — Адыгэ макъ\nНэмыкI дунаим ухащэ\nРедактор 12.11.2019 12.11.2019 КУЛЬТУРЭР, КЪЭБАРЫКlЭХЭР\nЗэIухыгъэ амалхэм яя II-рэ Дунэе инклюзивнэ форумэу «Творчество – мир без границ» зыфиIорэр КъокIыпIэм щыпсэурэ лъэпкъхэм яискусствэ и Къэралыгъо музей икъутамэу Мыекъуапэ дэтым шэкIогъум и 8-м щыкIуагъ.\nЗипсауныгъэ амалхэр зэщыкъогъэ цIыфхэм обществэм зыкъыхагъотэнымкIэ ясоциальнэ-культурнэ IофшIэн мэхьанэу иIэм ар фэгъэхьыгъагъ.\nУрысыем ыкIи Италием яобщественнэ IофышIэхэр, ятворческэ цIыфхэр мы Iофтхьабзэм зэфищагъэх. Форумым икъызэIухын хэлэжьагъэх лъэпкъ «Инва-Академии РФ» зыфиIорэм и Президент, Адыгэ Республикэм ихэбзэ ыкIи игъэцэкIэкIо къулыкъухэм, ведомствэ зэфэшъхьафхэм, сэкъатныгъэ зиIэхэм яобщественнэ организациехэм ялIыкIохэр, Темыр Кавказым, Италием ащызэлъашIэрэ сурэтышIхэр, Санкт-Петербург, Ханты-Мансийскэ, Калининград къарыкIыгъэ хьакIэхэр.\nIофтхьабзэр къызэIуихызэ, ыпшъэкIэ зыцIэ къетIогъэ музеим ипащэу Кушъу Нэфсэт шIуфэс гущыIэхэмкIэ закъыфигъэзагъ. Искусствэм ылъэныкъокIэ IэпэIэсэныгъэ куу зиIэ зэлъашIэрэ цIыфхэри, япсауныгъэ амалхэр зэщыкъуагъэх нахь мышIэми, ятворческэ амалхэр яIэшIагъэхэмкIэ къизыIотыкIыгъэ сурэтышIхэри непэ мы Iофтхьабзэм зэрэщызэIукIагъэхэр ащ хигъэунэфыкIыгъ.\nГущыIэр лъигъэкIотагъ Адыгэ Республикэм культурэмкIэ министрэу Аулъэ Юрэ.\n— Сигуапэ мыщ фэдэ фэбагъэ зыхэлъ зэIукIэгъум сызэрэхэлажьэрэр, — къыIуагъ министрэм. – Дунаим цIыф зэфэшъхьафыбэ щэпсэу, ау ушъхьагъу зэфэшъхьафхэм апкъ къикIыкIэ зыхэм япсауныгъэ зэщыкъоу мэхъу. Ащ пае къэмынэу ахэм ядунэееплъыкIэ, ягупшысакIэ куу. Ащ ишыхьат ясурэтшIыгъэхэу мыщ щытлъэгъухэрэр. Авторхэм сафэлъаIо сшIоигъу тапэкIи ятворчествэкIэ хэхъоныгъэ ашIынэу, щыIэныгъэ кIочIэ пытэ яIэнэу, шIу алъэгъурэ Iофыр лъагъэкIотэнэу.\nФорумым къыщыгущыIагъэхэм ащыщ зэлъашIэрэ сурэтышIэу, Италием къикIыгъэ Омбретта дель Монте.\n— Мыщ фэдэ Iофтхьабзэ зэхэзыщагъэхэм «тхьашъуегъэпсэу» ясIо сшIоигъу, — къыIуагъ ащ. — Синыбджэгъубэмэ къэгъэлъэгъоным сащыIукIагъ. Искусствэр — цIыфым ыгу, ышъхьэ арыхъыкIырэр къизыIотыкIырэ амал. Зипсауныгъэ амалхэр зэщыкъогъэ цIыфхэм ягугъу къэтшIымэ, искусствэм ылъэныкъокIэ ахэм яамалхэм гъунэ яIэп. Ахэм язэхашIэ, агу щышIэрэр къыраIотыкIынымкIэ IэпыIэгъу афэхъугъэхэм сышъуфэраз. Мы купым хэхьэрэ цIыфхэм апае пхыращырэ проектыбэхэм сахэлажьэ, сфэлъэкIырэмкIэ IэпыIэгъу сафэхъу.\nОмбретта дель Монте шIухьафтынэу Адыгэ Республикэм и ЛIышъхьэу КъумпIыл Мурат исурэтэу ышIыгъэр культурэмкIэ министрэм ритыжьыгъ.\nФорумым къыдыхэлъытагъэу музеим къэгъэлъэгъон бай къыщызэIуахыгъагъ. Мыщ зипсауныгъэ амалхэр зэщыкъогъэ кIэлэцIыкIухэу, ныбжь зиIэхэу шъолъыр зэфэшъхьафхэм къарыкIыгъэхэм яIофшIагъэхэр къырахьылIагъэх. Ахэр пкъыгъо зэфэшъхьафхэм ахэшIыкIыгъэ Iэпэщысэр, чIыопсыр, дунаир къизыIотыкIырэ, пхъэшъхьэ-мышъхьэхэм ыкIи псэушъхьэхэм афэгъэхьыгъэ сурэтшIыгъэх. ЯIофшIагъэхэм узяплъыкIэ, нэмыкI дунаим ухащэ, нэр агъэгушIо.\nМыгъэ ятIонэрэу зэIухыгъэ амалхэм я Дунэе инклюзивнэ форум зэхащэ. ТапэкIи ащ игеографие зырагъэушъомбгъун, хэлажьэхэрэм япчъагъэ нахьыбэ ашIызэ лъагъэкIотэн мурад яI.\nПредыдущая Нэжъ-Iужъхэр агъэгушIуагъэх\nСледущая ЯгумэкIыгъохэм защигъэгъозагъ


Препарат Калипсол: инструкция по применению, цена, описание.\nКеталар: инструкция по применению, цена, описание.\nКетанест: инструкция по применению, цена, описание.\nКетамина гидрохлорид: инструкция по применению, цена, описание.\nКетамин: инструкция по применению, цена, описание.\nНатрия оксибутират: инструкция по применению, цена, описание.


Нэм ылъэгъурэр гум екIу — Адыгэ макъ\nНэм ылъэгъурэр гум екIу\nРедактор 30.11.2021 30.11.2021 КУЛЬТУРЭР, КЪЭБАРЫКlЭХЭР\nСурэттехэу Артем Картавкиным иIофшIагъэ фэгъэхьыгъэ къэгъэлъэгъоныр Мыекъуапэ къыщызэIуахыгъ.\nКъокIыпIэм щыпсэурэ лъэпкъхэм искусствэхэмкIэ я Къэралыгъо музей и Темыр-Кавказ къутамэ, Урысыем исурэттеххэм я Союз ишъолъыр къутамэу Адыгэ Республикэм щыIэр, Мыекъуапэ исурэттех клубэу «Лэгъо-Накъэр» къэгъэлъэгъоным икIэщакIох.\nМузеим ипащэу ШъэуапцIэкIо Аминэт къэгъэлъэгъоным фэгъэхьыгъэ зэхахьэр къызэIуихыгъ. Ащ къыIуагъ Артем Картавкиныр сурэттех ныбжьыкIэу зэрэщытыр. Дунэе ыкIи хэгъэгу фестивальхэм ахэлажьэзэ щытхъуцIэхэр къыдихыгъэх, зэкIэмкIи къэралыгъо 15-мэ иIофшIагъэхэр къащигъэлъэгъуагъ.\nУрысыем, дунаим язэнэкъокъу 70-мэ зэрахэлэжьагъэр еджэпIэ-зыгъэсапIэ А. Картавкиным фэхъугъэх. «Урысыем исурэттех ныбжьыкIэхэр» зыфиIорэ къэгъэлъэгъоныр, Польшэм щыкIогъэ зэхахьэр, фэшъхьафхэри А. Картавкиным иIофшIагъэхэм къахегъэщых.\nСурэттеххэм ядунэе зэнэкъокъоу Китаим щызэхащагъэм джэрзыр къыщихьыгъ. Болгарием дышъэ медалыр къыщыфагъэшъошагъ. Уэльс, Бразилием, фэшъхьафхэм щытхъуцIэхэр къащыдихыгъ.\nАдыгэ Республикэм и Къэралыгъо программэу Культурэм хэхъоныгъэ ышIыным фэгъэхьыгъэм хэхьэрэ Iофтхьабзэу щыт музеим щызэхащэгъэ къэгъэлъэгъоныр. Адыгэ Республикэм культурэмкIэ и Министерствэ иотдел ипащэу Шэуджэн Бэлэ, АР-м исурэттеххэм я Союз итхьаматэу Аркадий Кирнос зэхахьэм къыщыгущыIагъэх, А. Картавкиным итворчествэ дунаим зэрэщашIэрэм мэхьэнэ ин ратыгъ.\nЧъыгым гур фэузы\nМузеим сурэт 80 А. Картавкиным къыщегъэлъагъо. Сурэт пэпчъ екIолIэкIэ хэхыгъэ фыриI. Тыкъэзыуцухьэрэ чIыопсым ехьылIагъэхэр дахэх. Къолэбзыухэр пчыхьэм лъагэу огум щыбыбыхэзэ, тыгъэм инэбзыйхэм къащэшIэтых. Бзыухэр, шыхэр, чIыопсыр зэзыпхырэмэ гукIэ уахещэ, сурэтхэр къыбдэгущыIэх.\nПшъашъэм итеплъ, игупшыс. Сурэттехым гупшысэм зэлъиштэгъэ пшъашъэм иобраз къыгъэлъагъозэ, гум ихъыкIырэм уфещэ. Пшъашъэр къэгущыIэ-\nрэп, нэпсыр ригъэхырэп, ары шъхьае, гушIуагъо ынэгу кIэплъагъорэп.\nШъоф зэикIышхом зы чъыг нахь итэп. Жьыбгъэр къепщагъэми, осыр къесыми, ощх чъыIэр къытещхэми, чъыгыр къызщыкIыгъэ чIыпIэм щыт. Псэ пыт, ау къэгущыIэрэп. ЦIыфыр изакъоу арэущтэу шъофым итын ылъэкIыщта? Чъыгыр тхьаусыхэу зэхэтымыхырэми, гур фэузы.\nМэз шъолъырым уеплъыныр нахь гъэшIэгъон. Баскетбол ешIэрэ кIалэхэм ясурэт, кIэлэцIыкIухэр дунаим зэрэхаплъэхэрэр, спортым, искусствэм, нэмыкIхэм апылъхэм янэпэеплъ сурэтхэр, фэшъхьафхэри гум къегущыIыкIых.\nАдыгэ Республикэм культурэмкIэ и Министерствэ, музеим, сурэттеххэм яклубхэм, искусствэр зышIогъэшIэгъонхэу зэхахьэм къэкIуагъэхэм Артем Картавкиныр зэрафэразэр къытиIуагъ. Сурэт тырихыныр Iоф къызэрыкIоу ылъытэрэп. Зы сурэтым бэрэ зыфигъэхьазырэу къыхэкIы. ШакIом фэдэу бзыухэм алъэплъэ, сурэтым къыщигъэлъагъо шIоигъор тырихыным фэшI щэIагъэ къызхегъафэ.\nАркадий Кирнос къызэриIуагъэу, сурэтыр тырихы зыхъукIэ мэгуIэ, ау ащ къикIырэп лъэшыщэу угуIэныр. Игъом тепхырэ сурэтэу гум къыхихы-гъэр ары узыгъэгушIорэр.\n«Гур зымыплъэрэм нэм ылъэгъурэп» адыгэмэ аIо. Гур зыплъэкIэ нэм ылъэгъугъэр сурэттехым къытигъашIэ шIоигъоу иIофшIагъэ къегъэлъагъо. Тепхырэ сурэтым уахътэу ыхьыгъэр къэмылъытэмэ нахьышIу. Зы такъикъкIэ сурэт пчъагъэ тепхын плъэкIыщт.\nГур зылъыхъурэ сурэтэу а пчъагъэм къыхэкIыщтыр зыфэдизыр Тхьэм нэмыкI ымышIэу тэлъытэ. Сурэттех сэнэхьатыр къыхэпхыгъэмэ, гур, псэр халъхьэх. УиIофшIагъэ цIыфхэр къылъэплъэх. ЛIэшIэгъу пчъагъэ зыгъэшIэн зылъэкIыщт сурэтхэр щыIэныгъэм итарихъых, гумрэ нэмрэ яIофшIагъэх.\nМузеим щыкIогъэ зэхахьэм кIэлэцIыкIухэр, ныбжьыкIэхэр бэ хъухэу хэлэжьагъэх, ашIогъэшIэгъонэу къэгъэлъэгъоным еплъыгъэх. Сурэттех цIэрыIохэр ахэм къахэкIынкIи пшIэхэщтэп.\nПредыдущая Серебрянский Виктор Василий ыкъор\nСледущая IофшIэным кIуачIэу хилъхьэрэр къушъхьэхэм къыратыжьы


кIалэ | это... Что такое кIалэ?\n1. молодой, -ая, -ое\nАр кIалэ нахь жъэп\nАщ кIалэу иIэр бэ, ау пшъашъэ иIэп\nКIалэр пIофытэмэ уеIофытэжьы гущ.\n3. парень, молодой человек\nКIалэмрэ пшъашъэмрэ къызэдэшъуагъэх\nСмотреть что такое "кIалэ" в других словарях:\nкIэлъигъэчъагъ — (кIэлъегъачIэ) езгъ. послал, а, о за ним бегом ЧъэкIэ кIалэ лъигъэкIуагъ Бригадирэу губгъом кIуагъэм кIалэ кIэлъигъэчъагъ … Адыгабзэм изэхэф гущыIалъ\nзигъэкIэлагъ — (зегъэкIалэ) езгъ. молодился, лась, лось КIалэ фэдэу зишIыгъ, кIэлашъо зытырегъао Ащ лъэшэу зегъэкIалэ … Адыгабзэм изэхэф гущыIалъ\nкъихъуагъ — (къехъо) лъым. появился, лась, лось (в), народился, лась, лось, родился, лась, лось Къыщыхъугъ Унагъом кIалэ къихъуагъ Хэкум ар лIы дэгъоу къихъуагъ … Адыгабзэм изэхэф гущыIалъ\nкъыгъэджагъ — (къегъаджэ) езгъ. побудил, а, о крикнуть Къыгъэкууагъ Машинэр ядэжь къызыдахьэм кIалэ къыгъэджагъ … Адыгабзэм изэхэф гущыIалъ\nкъыгъэкIуагъ — (къегъакIо) езгъ. прислал, а, о ЗэIукIэ зэрэщыIэщтыр къыриIонэу бригадирым дэжь тхьаматэм кIалэ къыгъэкIуагъ Сымаджэр больницэм ыщэнэу тхьаматэм машинэр къыгъэкIуагъ … Адыгабзэм изэхэф гущыIалъ\nкъыгъэхъун — (къыгъэхъугъэ) гл. имасд. 1. сотворить КъыгъэшIын КIалэ бэу къыгъэхъун ыгу хэлъ 2. вырастить ЫпIун, ылэжьын Егугъумэ цIыфым былымыр къыгъэхъун ылъэкIыщт 3. пасти Чэмыр къыгъэхъун ыIуи губгъом дифыгъ … Адыгабзэм изэхэф гущыIалъ


Зэнэкъокъу зэхащэщт — Адыгэ макъ\nРедактор 01.12.2021 КУЛЬТУРЭР, КЪЭБАРЫКlЭХЭР\nАдыгеир загъэпсыгъэр илъэси 100 зэрэхъурэм ихэгъэунэфыкIын къыдыхэлъытагъэу Урысыем икинематографистхэм я Союз икъутамэу республикэм щыIэм фильмхэм язэнэкъокъоу «Мыекъуап, шIу усэлъэгъу!» зыфиIорэр ригъэкIокIыщт.\nIофтхьабзэм изэхэщэнкIэ IэпыIэгъу къафэхъух Адыгэ Республикэм культурэмкIэ ыкIи гъэсэныгъэмрэ шIэныгъэмрэкIэ иминистерствэхэр, АР-м лъэпкъ IофхэмкIэ, IэкIыб къэралхэм ащыпсэурэ тилъэпкъэгъухэм адыряIэ зэпхыныгъэхэмкIэ ыкIи къэбар жъугъэм иамалхэмкIэ и Комитет, муниципальнэ гъэпсыкIэ зиIэ «Къалэу Мыекъуапэ» культурэмкIэ и ГъэIорышIапIэ.\nЗэнэкъокъум пшъэрылъ шъхьаIэу иIэр — культурнэ проектхэм ныбжьыкIэхэр афэщэгъэнхэр, кинематографием ылъэныкъокIэ сэнаущыгъэ зыхэлъхэр къыхэгъэщыгъэнхэр ыкIи IэпыIэгъу афэхъугъэныр.\nФаехэр зэкIэ зэнэкъокъум хэлэжьэнхэу къырагъэблагъэх. Мыекъуапэ иурамхэм къащыхъугъэхэр е къащыхъун ылъэкIыщтхэр, тарихъ хъугъэ-шIагъэхэр, мыщ щыпсэурэ цIыфхэм ящыIакIэ къизыIотыкIырэ фильмхэр зэхэщакIохэм къафэжъугъэхьын амал шъуиI.\nФильмхэр джэгукIэ шIыкIэу, документальнэу е анимационнэу техыгъэнхэ ылъэкIыщт, ащ икIыхьагъэ такъикъ 20-м шIокIы хъущтэп. IофшIагъэхэр 2021-рэ илъэсым тыгъэгъазэм и 15-м нэс аштэщтых. Ахэр электроннэ почтэу «lera.osyka@bk.ru» зыфиIорэм къэжъугъэхьынхэ шъулъэкIыщт. Телефон номерыр: 8(952) 857-91-33.\nТекIоныгъэр къыдэзыхыгъэхэм дипломхэр ыкIи шIухьафтынхэр афагъэшъошэщтых. Фильмэ анахь дэгъухэр сборникэу «Мыекъуап, шIу усэлъэгъу!» зыфиIорэм хэхьащтых.\nПредыдущая ШIогъабэ пылъ\nСледущая ЧIыпIитф къыхахыгъ


Чъэпыогъум и 10-р – мэкъу-мэщымрэ къыдэгъэкIыжьын промышленностымрэ яIофышIэ и Маф — Адыгэ макъ\nЧъэпыогъум и 10-р – мэкъу-мэщымрэ къыдэгъэкIыжьын промышленностымрэ яIофышIэ и Маф\nРедактор 11.10.2021 КЪЭБАРЫКlЭХЭР\nМэкъу-мэщымрэ къыдэгъэкIыжьын промышленностымрэ яIофышIэхэу лъытэныгъэ зыфэтшIыхэрэр!\nМэкъу-мэщыр Адыгэ Республикэм иэкономикэ илъэныкъо шъхьаIэхэм зэу ащыщ. Сыдигъуи тадэжь хьалыгъум уасэ щыфашIыщтыгъ, чIыгу гупсэм щыфэсакъыщтыгъэх. Къоджэдэсым иIофшIэн анахьэу обществэм ыгъэлъапIэхэрэм, ящыкIэгъэ дэдэу щытхэм ащыщ.\nРеспубликэм имэкъу-мэщ непэ зэхъокIыныгъэшхохэр фэхъух. Джырэ уахътэм диштэу ар нахь зэтырагъэпсыхьэ. Республикэм ичIыгулэжьхэм къэралыгъо программэхэр, технологие пэрытхэр, техникакIэр къызфагъэфедэхэзэ, продукциеу къыдагъэкIырэм хагъахъо.\nМэкъу-мэщымрэ къыдэгъэкIыжьынымрэ хэхъоныгъэ ягъэшIыгъэныр республикэм иэкономикэ зыкъегъэIэтыгъэнымкIэ пшъэрылъ шъхьаIэхэм зэу ащыщ. Адыгеим икъэралыгъо хэбзэ къулыкъухэм АПК-м иIофыгъохэм, къоджэдэсхэм ящыIэкIэ-псэукIэ зыкъегъэIэтыгъэным, ныбжьыкIэхэм къуаджэхэр къамыбгынэнхэм япхыгъэ Iофыгъохэм язэшIохын ренэу анаIэ тырагъэты.\nАдыгеим ичIыгулэжьхэм яIоф хэшIыкI ин зэрэфыряIэм, опытышхо зэряIэм яшIуагъэкIэ республикэм иагропромышленнэ комплекс тапэкIи хэхъоныгъэ зэришIыщтым, инвестиционнэ проектышхохэр зэрагъэцэкIэщтхэм, къоджэдэсхэм ящыIэкIэ-псэукIэ зыкъызэриIэтыщтым тицыхьэ телъ.\nМэкъу-мэщым иIофышIэхэми, иветеранхэми хьалэлэу зэрэлэжьагъэхэм фэшI тызэрафэразэр ямэфэкI мафэ ятэIо.\nНыбджэгъу лъапIэхэр, псауныгъэ пытэ, щыIэкIэ-псэукIэ дэгъу, насып шъуиIэнэу, Адыгейми Урысыеми апае ешъухьыжьэрэ IофышIухэм гъэхъагъэхэр ащышъушIынэу шъуфэтэIо!\nАдыгэ Республикэм и Къэралыгъо Совет – Хасэм и Тхьаматэу Владимир Нарожный\nПредыдущая АIэшъхьитIукIэ къалэжьырэ гъэхъагъ\nСледущая По материалам проверки прокуратуры Майкопского района возбуждено уголовное дело в отношении местного жителя, который уклонялся от призыва на военную службу


AdygPlus - Circassian Blog: Путин Владимиррэ КъумпIыл Муратрэ IофшIэгъу зэIукIэгъу зэдыряIагъ\nПутин Владимиррэ КъумпIыл Муратрэ IофшIэгъу зэIукIэгъу зэдыряIагъ\nУрысые Федерацием и Президентэу Владимир Путиным Адыгеим и ЛIышъхьэ ипшъэрылъхэр пIэлъэ гъэнэфагъэкIэ зыгъэцэкIэрэ КъумпIыл Мурат IофшIэгъу зэIукIэгъоу дыриIагъэм республикэм социальнэ-экономикэ лъэныкъомкIэ иIофхэм язытет щытегущыIагъэх.\nКъумпIыл Мурат къызэриIуагъэмкIэ, республикэм общественнэ-политикэ ыкIи социальнэ-экономикэ лъэныкъохэмкIэ зыпкъитыныгъэ илъ. Мы аужырэ илъэсхэм республикэм макроэкономикэ показательхэмкIэ хэхъоныгъэ ешIы.\nВладимир Путиным анахьэу ынаIэ зытыригъэтыгъэр къэралыгъом ипащэ «Линие занкIэу» дыряIагъэм илъэхъан Адыгеим щыпсэухэрэм ягумэкIыгъо-тхьаусыхэхэу зигугъу къашIыгъэхэр ары. Ахэр анахьэу зыфэгъэхьыгъагъэхэр зэхэтэкъоным нэсыгъэ унэхэм цIыфхэр ачIэщыжьыгъэнхэр, гъэсэныгъэмрэ псауныгъэмрэ япхыгъэ Iофыгъохэр ары.\n«УпчIэхэр бэ мэхъух, ахэм, Iо хэлъэп, цIыфхэр агъэгумэкIых. «Линие занкIэм» зыкъызыкIыфагъазэрэри къыбгурыIонэу щыт, Iофыгъохэм яуталIэхэрэр ары къатхэхэрэри, къытеохэрэри. Ау ащ фэдэ Iофыгъохэм ямыуталIэхэрэр нахьыбэ мэхъух. Арышъ, зыкъытфэзгъазэхэрэр шIуагъэ хэлъэу а Iофыгъохэр зэшIозыхын зымылъэкIышъухэрэр арых. Лъэшэу сыпщэгугъы ащ фэдэ Iофыгъоу къэуцухэрэр зэшIопхышъунхэу. Джащ фэдэу сыгугъэнэу сыфай республикэм щыпсэурэ цIыфхэми ар зэхашIэнэу, Iофэу зэшIопхырэм икIэуххэр зэхашIэнхэу», — къыIуагъ Владимир Путиным.\nКъэралыгъом ипащэ КъумпIыл Мурат къыритыжьыгъ папкэу Урысые Федерацием и Президент дыряIэгъэ «Линие занкIэм» илъэхъан республикэм щыпсэухэрэм зыкъызэрэфагъэзэ-гъэ лъэIу тхылъхэр зыдэлъхэр.\n«Нэбгырэ пэпчъ зыгъэгумэкIырэ Iофыгъор, Iо хэлъэп, ыкIэм нэсэу зэхэтфыщт, нахьышIум ылъэныкъокIэ гъэцэкIэкIо хабзэм икъулыкъухэм Iофэу ашIэрэр цIыфхэм зэхашIэным пае къытэлъытыгъэр зэкIэ дгъэцэкIэщт», — ыгъэгугъагъ КъумпIыл Мурат.


Зэнэкъокъур ешIэгъумэ къагъэдахэ — Адыгэ макъ\nЗэнэкъокъур ешIэгъумэ къагъэдахэ\nХэгъэгум футболымкIэ иапшъэрэ куп хэт командэхэм бэдзэогъум и 11 – 12-м я 28-рэ ешIэгъухэр яIагъэх.\n«Арсенал» — «Тамбов» — 2:1, «Ахмат» — «Зенит» — 1:1, «Шъачэ» — «Спартак» — 1:0, «Оренбург» — «Ростов» — 0:0, «Локомотив» — «Уфа» — 1:1, ЦСКА – «Рубин» — 1:1, «Динамо» — «Крылья Советов» — 2:0, «Краснодар» — «Урал» — 3:0.\nЗэфэдэ пшъэрылъхэр зиIэ командэхэм язэIукIэгъухэр гъэшIэгъонэу кIуагъэх. «Арсенал» иешIакIоу Пантелеевым «Тамбов» икъэлапчъэ Iэгуаор дидзагъ. Костюковым хъагъэм Iэгуаор ридзи, 1:1 пчъагъэр хъугъэ. Зэнэкъокъур арэущтэу аухыщтэу къытщыхъущтыгъ. Я 84-рэ такъикъым ошIэ-дэмышIэу Ткачевыр ыпэкIэ илъыгъ, ухъумакIом IэкIэкIыгъ. Iэгуаоу ащ къытыгъэм Луценкэр лъычъи, къэлапчъэм дидзагъ — 2:1.\n«Спартак» иешIакIоу Масловым ыгу ихъыкIыгъэр макIэп: «Шъачэ» «Спартак» зыIокIэм Масловым «Спартак» икъэлапчъэ Iэгуаор дахэу дидзагъ, «Шъачэ» текIоныгъэр 1:0-у къыдихи, апшъэрэ купым къыхэнэжьынымкIэ гугъэ пытэ иIэ хъугъэ.\n«Ахмат» «Зенит» зыIокIэм, Ивановым ешIэгъум пчъагъэр къыщызэIуихыгъ. «Зенит» иешIэкIо анахь дэгъухэр зэнэкъокъум а мафэм хэлэжьагъэхэп. Арэу щытми, Дриусси хъагъэм Iэгуаор ридзи, 1:1-у зэIукIэгъур аухыгъ.\n«Уфа» текIоныгъэр къыдихыным пэблэгъагъ. Д. Фоминым пенальтикIэ хъагъэм Iэгуаор дидзагъ. ЗэIукIэгъур зыщаухыщт уахътэм «Локомотив» инасып къыхьыгъ. Фарфан къэлапчъэм Iэгуаор дидзи, 1:1-у ешIэгъур аухыгъ.\nЦСКА-р «Рубин» текIон ылъэкIыщтыгъэу тэлъытэ. Ф. Чаловыр ухъумакIохэм къадзыхьагъэу Iэгуаор къызыIэкIахьэм, ошIэ-дэмышIэу къэлапчъэм дауи, хъагъэм ридзагъ. ЗэIукIэгъур кIэухым фэкIуагъэу «Рубин» пенальтикIэ пчъагъэр зэфэдиз ышIыгъ.\n«Краснодар» дэгъоу ешIагъ, 3:0-у «Урал» текIуагъ. Берг ыкIи Фернандеш пчъагъэр 2:0-м нагъэсыгъ, пенальтир дахэу Кабеллэ хъагъэм ридзагъ.\nКIэуххэр зэдгъапшэхэзэ анахьэу къыхэдгъэщырэр медальхэр зыхьыщтхэри, апшъэрэ купым къыхэзыщтхэри къэшIэгъуае зэрэхъугъэхэр ары.\nВ. Карпиным къыIорэр\nЗэнэкъокъур зэрэзэхащэгъэ шIыкIэр тренер шъхьаIэу В. Карпиным ыгу римыхьэу журналистхэм къариIуагъ. «Ростов» медальхэм афэбэнэщтми тшIэрэп, ау «Локомотив», «Краснодар», ЦСКА-р тыжьыным, джэрзым апэблагъэх.\nГугъэр зиIэ командэхэу ауж къинагъэхэр бэ мэхъух, ау къыхэзыщтыр Тхьэм нэмыкI ымышIэу къытщэхъу.\nЯ 29-рэ ешIэгъухэр бэдзэогъум и 15-м аублэщтых. «Крылья Советовыр» апшъэрэ купым къыхэнэжьы шIоигъу, ары шъхьаем, «Краснодар» текIоныгъэр жьым фэдэу ищыкIагъ. Ащ фэдэ зэIукIэгъухэм зэнэкъокъур къагъэдэхэщт.\nПредыдущая Иваново щыбэнэнхэу загъэхьазыры\nСледущая Музеим тарихъыр еугъои


Гупчэм зэрепхых — Адыгэ макъ\nГуфакIохэм я Ресурс гупчэу «Адыгеим иволонтерхэр» зыфиIорэр загъэпсыгъэр илъэси 6 зэрэхъурэр шэкIогъум и 16-м хагъэунэфыкIыгъ.\nА уахътэм къыкIоцI IэпыIэгъу афэхъунхэм ыкIи шIушIагъэ зэрахьаным фэхьазыр нэбгырэ мин 60 фэдиз гупчэм зэрипхыгъэх. Гупчэм къызэрэщаIуагъэмкIэ, мыр егъэжьэгъу къодый.\n— А уахътэм къыкIоцI тикомандэ гъогушхо къыкIугъ, поселкэу Тульскэм дэт штаб цIыкIум къыщегъэжьагъэу «Адыгеим иволонтерхэр» зыфиIорэ офисэу Мыекъуапэ дэтым нэсэу, — къыIуагъ организацием ипащэу Ованес Шекерьянц.\nМы уахътэм ехъулIэу Ресурс гупчэм иактивистхэр шъолъыр штабэу «Мы вместе» зыфиIорэм игъусэхэу Iоф ашIэ, чIыпIэ къин ифагъэхэм гъомылапхъэ афащэ.\nШъугу къэдгъэкIыжьын, 2020-рэ илъэсым волонтер-медикхэм я Ресурс гупчэ къызэIуахын зэхъум Адыгеим и ЛIышъхьэ къыфаIотагъ санитарнэ-эпидемиологие гъэсэныгъэм зэрэхэлажьэхэрэр, апэрэ IэпыIэгъур арагъэгъотынымкIэ зэрэрагъаджэхэрэр. Культурэм епхыгъэу Iоф зышIэрэ волонтерхэм творческэ Iофтхьабзэхэм ыкIи акциехэм язэхэщэнкIэ IэпыIэгъушIу афэхъух. Медиа-волонтерхэр шъолъыр Iофтхьабзэхэм язэхэщэн ыуж итых.\nАР-м и ЛIышъхьэ гуфитхэм яIофшIэн илъэныкъо зэфэшъхьафхэм мэхьанэшхо зэряIэр къыкIигъэтхъыгъ. 2019-рэ илъэсым тыгъэгъазэм и 19-м Урысыем и Президентэу В. Путиныр Адыгеим иобщественность зыIокIэм республикэм волонтер организацие зэрэщызэхащагъэр, шIуагъэ къытэу Iоф зэрашIэрэр шIукIэ къафилъэгъугъ.\nПредыдущая Пчъагъэр зэфэдэуи къыхэкIыгъ


ИщыIэкIэ-псэукIэ щысэтехыпI | Адыгэ Макъ\nНепэ зигугъу къэтшIы тшIоигъор Теуцожь районымкIэ ПчыхьалIыкъуае икIэлэ пIугъэу, икъуаджэ, зыщыщ районым, мы лъэхъаным зыщыпсэурэ Адыгэкъалэ ямызакъоу, Адыгэ Республикэм ичылэгъуабэхэм, янахьыжъхэм блэкIыгъэ уахътэр агу къэзыгъэкIыжьыщт ЛIыхьэтыкъо Асхьад ары.\nЖурналистэу улажьэ зыхъукIэ, цIыфыбэмэ уахэхьэ, нэIуасэ пфэхъурэри макIэп. Илъэс 60-м ехъугъэу районым тыщэлажьэшъ, а кIэлэ нэгушIор тапэ къимыфагъэу сIорэп. Ау теуалIэу, тыдэгущыIэу зыхъугъэм илъэс 20 фэдиз тешIагъ. Джащ къыщегъэжьагъэу тызэныбджэгъу. ЦIыфышIу, бэрэчэт, иадыгагъэ гъунэнчъ, IофшIэкIошху, ищыIэкIэ-псэукIэ щысэтехыпI.\nЛIыхьэтыкъо Асхьад 1938-рэ илъэсым мэкъуогъум и 15-м ПчыхьалIыкъуае къыщыхъугъ. Яти яни еджагъэхэу щытыгъэхэп, колхозым щылажьэщтыгъэх. Апэрэ сабыеу къафэхъугъагъэхэр Асхьадрэ Разиетрэ. Ахэм зэшъхьэгъусэхэр ащыгушIукIхэу псэухэзэ, 1941-рэ илъэсым нэмыц техакIохэр тикъэралыгъо къытебэнагъэх. Асхьад ятэ Илясэ лъыгъэчъэ заом апэ Iухьагъэхэм ащыщыгъ. Сыбыр шхончэо дивизием хэтэу илъэсрэ ныкъорэ зэуагъэу уIэгъэ хьылъэ къытыращи, ылъэкъо лъэныкъо пымытыжьэу 1943-рэ илъэсым ишэкIогъу мазэ къэкIожьыгъагъ.\nКъызегъэзэжьми щысыгъэп. УIэгъэшхо зэрэтелъзэ колхоз губгъо IофшIэнхэр къызыскIэ кумкIэ механизаторхэм, цIыфэу губгъом щылажьэхэрэм ашхыщтыр, псыр аригъэуалIэщтыгъэ. Джащ фэд, ишъхьэгъусэу ФатIимэти пкIэнакIо кIощтыгъэ. Ар етIани Илясэ заом къызекIыжьым зэшъхьэгъусэхэм лъфыгъих къызэрафэхъужьыгъэзи – Сафыет, Марыет, Асиет, Нуриет, Нэфисэт, Сачнэт.\n— СыцIыкIугъэми, заом илъэхъан тхьамыкIагъоу тызхэты-гъэр сщыгъупшэрэп,— еIо Асхьад.— Тянэ тхьамыкIэм тигъэбылъызэ чIыунэ зиIэхэм адэжь тищэщтыгъ. Зэгорэми тызэрысым снарядыр къытефэгъагъ. Нэмыцхэм зыфаер ашIэщтыгъ. Унагъохэм чэми, мэли, чэти яIэр ежьхэм яягъ. Тэ тичылэрэ ОчэпщыякIэмрэ азыфагу Псэкъупсэ закъо дэчъы, уплъэмэ щызекIохэрэри олъэгъу. КIымэфэ мэзагъ, партизан унагъоу Ереськэхэу нэмыцхэм палъагъэхэм яхьадэхэр памыхыжьхэу кIэрэуарэхэу бэрэ зэрэпагъэлъыгъагъэхэр сщыгъупшэрэп.\n1996-рэ илъэсым гурыт еджапIэр къыухыгъ. Пшызэ мэкъумэщ институтым чIэхьанэу игу- хэлъыгъ, ау тхылъхэм ягъэхьазырын бырсыр къыпыкIыгъэти, илъэс чIимынэным фэшI Шытхьалэ дэт кооперативнэ техникумым мэзих курсэу иIагъэр къыухи, бухгалтер сэнэхьатыр зэригъэгъотыгъ.IофшIэныр 1957-рэ илъэсым ПчыхьалIыкъое сельпом щыригъэжьагъ. Бэрэ пэмытэу Шевченкэм дэтыгъэ сельпом агъэкIуагъ, 1962-рэ илъэсым ятэ идунай зехъожьым, ПчыхьалIыкъое сельпом къыгъэзэжьыгъ. 1968-рэ илъэсым сельпохэр зызэхатэкъожьхэм, Тэхъутэмыкъуае ащэжьи, ащ дэт сельпом 1973-рэ илъэсым нэс Iоф щишIагъ. Ащ ыуж Адыгэкъалэ къырагъэблэгъэжьи, апэ РТП-м, етIанэ Теуцожь райпом ябухгалтер шъхьэIагъ. КIэкIэу къэпIон хъумэ, потребкооперацием иIофшIапIэхэу зигугъу къэтшIыгъэхэм илъэс 32-рэ ябухгалтер шъхьаIэу къыхьыгъ.\nАщ ыуж «Адыгейскгоргазым» къащэжьи, ащи илъэс 20-рэ ибухгалтер шъхьэIагъэу 2009-рэ илъэсым илъэс 52-рэ бухгалтер шъхьаIэу Iоф ышIагъэу, илъэс 71-рэ ыныбжьэу зигъэпсэфынэу тIысыжьыгъэ.\n— Iоф сшIэзэ заочнэу Краснодарскэ кооперативнэ техникумри, ащ ыуж Москва дэт институтэу профессиональнэ бухгалтерхэр къэзыгъэхьазырхэрэри къэсыухыжьыгъагъэх, — еIо Асхьад. — Медальхэу «За доблестный труд» ыкIи «Ветеран труда» зыфиIохэрэр къысатыгъэх. Партием ирайкомхэм, райисполкомхэм, «Адыгоблпотребсоюзым», райпотребсоюзхэм, район администрациехэм къысфагъэшъошэгъэ щытхъу тхылъхэр 150-м шIокIы.Иунагъу\nЛIыхьэтыкъо Асхьад ятэ Илясэ идунай 1962-рэ илъэсым ыухи унагъор ежь къызылъэхэнэм ыныбжьыгъэр илъэс 24-рэ ныIэп. Ежьыми 1957-рэ илъэсым Гъыщмэ япхъоу Любэ шъхьэгъусэ фэхъугъэкIагъ. Унагъом къинэгъэ нэбгырэ 12-мэ анахьыкIэм илъэсиплI ыныбжьыгъ, ышыпхъуитф еджапIэм чIэсыгъэх, тIур пединститутымрэ медучилищымрэ ащеджэщтыгъэх. Iофыр псынкIагъэп.\n— Ау сыгу згъэкIодыгъэп, сшыпхъухэри хъупхъэх,— еIо Асхьад.— ТызэдеIэжьхэзэ зэкIэми техникумхэр, училищхэр къаухыгъэх. Сэри сиунагъокIэ пшъэшъитфырэ зы шъаорэ сиIэ хъугъагъэ. Ау кIалэхэм янэу Любэ бэрэ ашъхьагъ итынэу хъугъэп. АнахьыкIэр апэрэ классым кIогъагъэ, адрэхэри еджэкIуагъэх 1984-рэ илъэсым идунай зехъожьым. Сабыихымэ зыкъаIэтыфэ IэпыIэгъу къысфэхъугъэхэр сшыпхъухэр арых. Тхьэм псауныгъэ пытэрэ гъэшIэ кIыхьэрэ къаритынэу сафэлъаIо. Бэу сафэраз.\nСипшъашъэхэу МулиIэти, Замирэти, Асиети медучилищыр къаухыгъэу Адыгэкъэлэ сымэджэщым илъэс 40-м ехъужьыгъэу щэлажьэх. Хъариетрэ Светэрэ кооперативнэ техникумым щеджагъэх, Адыгэкъалэ Iоф щашIэ. Сишъаоу Даутэ псэолъэшI техникумыр къыухыгъ, Керченскэ зэпырыкIыпIэм унэхэр щызыгъэуцухэрэм ахэт. Нысэ хъупхъэ къысфищагъ. Саидэ Хьанэхъумэ япхъу. ЛъфыгъитIу яI – Руслъанрэ Шыхьамрэ. Силъфыгъэ нэбгырихмэ къакIэхъухьажьыгъэу къорэлъф-пхъорэлъф нэбгырэ 13, ахэм къапыфэжьыгъэу 10 сиI. Сшыпхъухэм, сипшъашъэхэм, сикIалэ къакIэхъухьагъэхэми къапыфэжьыгъэхэми тятэрэ сэрырэ тиIэр нэбгырэ 86-рэ мэхъу.\n— ЛIыхьэтыкъохэмкIэ бэ тыхъурэп. Анахьыжъыр сэры. ЗэкIэри тыпчыхьалIыкъуаех. Тятэжъ пIашъэхэр Матыурэ Ерэджыбэрэ,— къытфеIуатэ Асхьад.— Апэрэм текIыгъэхэ Къэсэикъохэу Аскэри, Рэмэзани, Моси, Юныси ошIэх, еджэгъэшхох. Ерэджыбэ ылъэныкъокIэ щыIэр сэры, сятэшым икIалэхэу Аслъан, Азмэт, тшыпхъухэр.\nЗигугъу къытфашIыгъэхэм благъэу сымышIэу ахэтыр Рэмэзанрэ Азмэтрэ. Аскэр зытинэIуасэр МВД-м и Теуцожь райотдел ипащэу зыщытыгъэм къыщегъэжьагъ. Ащ ыуж Мыекъуапэ ащэжьыгъэу IэнэтIэшхоу зыIутыгъэхэри, джы ыгъэцакIэрэри цIыфмэ ашIэ. ЫшнахьыкIэу Мосэ Теуцожь райсобесым итхьамат, ащ къыкIэлъыкIорэ Юныси МВД-м и Тэхъутэмыкъое райотдел ипащэ игуадз. Яунэкъощ Аслъан ДОСААФ-м иIофшIапIэу Адыгэкъалэ дэтым итхьамат.\nЗигугъу къэсшIыгъэхэм къахэбгъэщыщтыр къыхэхыгъуаеу зэкIэхэри цIыфышIух, IофшIэкIошхох, мы тхыгъэр къызфэдгъэхьазырырэ янахьыжъэу Асхьад фэдэ закIэх.\n— Уахътэу блэкIыгъэр сщыгъупшэрэп, сызэплъэкIыжьышъ, ахэр сыгу шIукIэ къэсэгъэкIыжьых. Советскэ Союзым и ЛIыхъужъэу Нэхэе Даутэ тиеджапIэ идиректорыгъ. Тятэ дэжь къакIощтыгъ. Заом ыпэкIэ зэдеджагъэхэу щытыгъ. ШIу силъэгъущтыгъ, сщыгъупшэрэп. ТикIэлэегъэджагъэх Джамырзэ Абубэчыр, ШъхьапцIэжъыкъо Дзэгъащтэ, Гъыщ Айдэмыр. Ахэр арых гъогу тытезгъэхьагъэхэр.\n— ПчыхьалIыкъое сельпом IофшIэныр зыщесэгъажьэм ибухгалтер шъхьэIагъэр Нэхэе Едыдж. Ар къызэрэсфыщытыгъэр непэ къызнэсыгъэм сыгу шIукIэ илъ. Потребкооперацием лIэшIэгъу щанэ фэдизрэ бухгалтер шъхьаIэу сызыщэлажьэм пащэхэу, тучантесхэу цIыф бэдэдэмэ Iоф адэсшIагъ. Ахэр фэбагъэ хэлъэу бэрэ сыгу къэсэгъэкIыжьых. Ахэм ащыщых ТэхъутэмыкъуаекIэ Хъут Юныс, КIэрмыт Мэдин, Ерэджыбэ Шыхьам, МыекъуапэкIэ Гъыщ Нурбый, АдыгэкъалэкIэ ХъокIо Хьазрэт, нэмыкIхэри,— икъэIотэнхэр фэухыхэрэп Асхьад.\n— Джащ фэд, «Адыгейскгоргазым» сыкъащэжьи, лIэшIэгъу тфанэрэ Iоф зыщысэшIэм, ащ специалист гъэсэгъэ шIагъохэм сащыдэлэжьэнэу, ныбджэгъу къысфэхъунхэу хъугъагъэ, — игукъэкIыжьхэм къахегъахъо Асхьад.— Ахэр «Адыггазым» иинженер шъхьэIагъэхэу Шэртэнэ Алый, Тхьаркъохъо Шумаф, тиIофшIэгъугъэу ДэкIлэжь Махьмуд, Тэхъутэмыкъое райгазым ипэщагъэу Нащэ ГъучIыпс, Красногвардейскэ райгазым ипащэу Къанэкъо Иляс.\nМы лъэхъанми ахэм сащыгъупшэрэп. АдыгэкъалэкIэ сыздэлажьэщтыгъэхэм сызхащэ, къыслъэкIох. Ау непэ сидунае къэзыгъэдахэхэрэр, къэзыгъэбаихэрэр сигъунэгъухэр арых. Ахэр ЦIыкIу Пщымаф, ащ ышнахьыкIэу Азмэт, Тыгъужъ Адам, газ IофымкIэ сыздэлажьэщтыгъэу Джармэкъо Аскэр, тихьаблэкIэ тызэдэкIэлагъэу, синыбджэгъоу, джыри къалэмкIэ сигъунэгъоу Зонтов Хъалид.\n«Адыгэ макъэм» пишIын щыIэп\n— Рэмэзан, лъэпкъ гъэзетыр къистхыкIэу, ащ седжэу зезгъэжьагъэр 1958-рэ илъэсыр ары, илъэс 60 хъугъэ, — къытфеIуатэ Асхьад.— Ащ семыджэуи сыщыIэшъущтэп, пэсшIын гъэзети щыIэп.\n— КъызэрэсIогъахэу, Теуцожь, Тэхъутэмыкъое районхэми, Адыгэкъали Iоф ащыс-\nшIагъ. Гъобэкъуае щегъэжьа-гъэу шапсыгъэ къуаджэхэм анэсэу ащыпсэухэрэм, Мыекъуапи, Красногвардейскэ, Шэуджэн районхэми къарыкIыхэрэми тызэдэлажьэхэу хъугъэ. Арышъ, ахэм афэгъэхьыгъэ тхыгъэхэм сагъатхъэ. Гъэзетым къихьа-\nгъэу зы блэстIупщырэп.\nМэщбэшIэ Исхьакъ фэгъэхьыгъэу Шъхьэлэхъо Дарико къытхыгъэр сыдым пэпшIын! Тхьэр етагъ ар къызфатхыгъэми, къэзытхыгъэми бзэу аIулъым-\nкIэ. Хъот Замрэт ичылэ къыфитхыгъэр зымыуасэ щыIэп.\nУгу мыжъоми, ар къызэритхыгъэ фэбагъэм ыгъэткIун. Ансамблэу «Ислъамыем» Прагэрэ Берлинрэ концертхэр къызэращитыгъэхэр, лъэпкъым ибыракъ Европэм зэрэщагъэбыбэтагъэр, ымакъэ зэрэщагъэжъынчыгъэр, нэмыкIыби тэзыгъэшIагъэр «Адыгэ макъэр» ары.\nЛъэшэу сигуапэ лъэпкъ гъэзетыр нахь дэгъу зэрэхъугъэр. Уянэу укъэзылъфыгъэм ыбзэу апэу зэхэпхыгъэм уасэ фэмышIыныр акъылынчъагъ.\nЛIыхьэтыкъо Асхьад ицIыфышIугъэ, иадыгагъэ, ипсэукIэ-шIыкIэ, идунэететыкIэ къяпIолIэн плъэкIыщтыр гъунэнчъ. Ащ фэдэ цIыф нэхъой шIагъом ыныбжь илъэс 80 зэрэхъурэр мы мазэм и 15-м хигъэунэфыкIыщт.\nТэри, «Адыгэ макъэм» иIофышIэхэмкIэ, тигъэзет иныбджэгъушхоу зэрэщытри къыдэтлъытэзэ, ЛIыхьэтыкъо Асхьад шIоу, дэгъоу щыIэр къыдэхъоу, зыщыкIэрэ щымыIэу, идунае мамырэу, илъфыгъэхэм, ахэм къакIэхъухьажьыхэрэм ягушIуагъо адигощэу илъэсыбэ джыри къыгъэшIэнэу тыфэлъаIо.


ШэпхъэшIухэм адиштэу — Адыгэ макъ\nРедактор 15.09.2020 15.09.2020 КЪЭБАРЫКlЭХЭР\nЛъэпкъ проектэу «Культура» зыфиIорэм къыдыхэлъытагъэу кIэлэцIыкIу модельнэ тхылъеджапIэ Мыекъуапэ къыщызэIуахыгъ. ШэпхъэшIухэм адиштэрэ гупчэр урамэу Димитровым ыцIэ зыхьырэм тет унэу N 23-м хэт.\nАщ икъызэIухын фэгъэхьыгъэ мэфэкI зэхахьэм хэлэжьагъэх Адыгэ Республикэм культурэмкIэ иминистрэу Аулъэ Юрэ, муниципальнэ образованиеу «Къалэу Мыекъуапэ» ипащэ иапэрэ гуадзэу Сергей Стельмах, народнэ депутатхэм якъэлэ Совет итхьаматэу Джарымэкъо Азмэт, тхылъеджэ ныбжьыкIэхэр ыкIи ахэм янэ-ятэхэр.\nМинистрэу Аулъэ Юрэ Iофтхьабзэм къыщызэрэугъоигъэхэм закъыфигъазэзэ, шэпхъэшIухэм адиштэрэ тхылъеджапIэр къызэIухыгъэным Урысыем культурэмкIэ и Министерствэ, республикэ ыкIи къэлэ хэбзэ къулыкъухэм яIахьышIу зэрэхэлъыр хигъэунэфыкIыгъ. Ащ къызэриIуагъэмкIэ, лъэпкъ проектым къыдыхэлъытагъэу тхылъеджапIэм игъэпсын федеральнэ гупчэм къытIупщыгъэ сомэ миллиони 5 фэдиз, республикэ ыкIи муниципальнэ бюджетхэм къахэхыгъэ сомэ миллион 1,2-рэ пэIуагъэхьагъ.\nКъэлэ шъхьаIэм имэр ыцIэкIэ Сергей Стельмах Iофтхьабзэм хэлажьэхэрэм шIуфэс къарихыгъ. АкъылышIо ныбжьыкIэхэр тиIэнхэмкIэ мыщ фэдэ зэхъокIыныгъэхэр амалышIоу зэрэщытхэр ащ хигъэунэфыкIыгъ.\n— 2020-рэ илъэсым модельнэ муниципальнэ тхылъеджапIэхэр къызэIухыгъэнхэмкIэ зэнэкъокъум текIоныгъэ къыщыдэзыхыгъэхэм Мыекъуапэ ахэфагъ. Федеральнэ гупчэм ыкIи Адыгэ Республикэм и ЛIышъхьэу КъумпIыл Мурат яшIуагъэкIэ кIэлэцIыкIу къэлэ тхылъеджапIэр шэпхъэшIухэм адиштэу джы зэтырагъэпсыхьагъ. Мыекъуапэ мыщ фэдэ тхылъеджапIэхэр ыпэрэ илъэсым къыщызэIуахыгъэх ыкIи къэлэдэсхэм осэшIу фашIынэу игъо ифагъэх, — къыIуагъ Сергей Стельмах.\nТхылъеджапIэм ипащэу Тыгъу Рэмэзан къызэриIуагъэмкIэ, цIыфхэмкIэ мыр гупсэфыпIэу щытыным фэшI квадратнэ метрэ 67-кIэ нахь зырагъэушъомбгъугъ, унэ кIоцIхэм ятеплъэ, мебельхэр зэблахъугъэх, техникакIэ чIагъэуцуагъ, тхылъ пчъагъэм мини 5 хагъэхъуагъ. Телескоп, «интерактивнэ планетарий» зыфаIорэр, нэмыкI гъэшIэгъоныбэхэр щыплъэгъущтых.\nАщ имызакъоу, модельнэ тхылъеджапIэм псынкIэу Iоф зышIэрэ Интернет иIэ хъугъэ, джащ фэдэу къэралыгъо къэбар системэу «Лъэпкъ электроннэ тхылъеджапIэр» зыфиIорэм хэхьанхэ алъэкIыщт.\nСледущая Мыекъуапэ и Мафэ зэрэхагъэунэфыкIыщтыр


Зи хэкIодагъэп | Адыгэ Макъ\nГъэтхапэм и 7-м Адыгеим машIор къыщызэкIэнагъэу зы хъугъэ-шIагъэ агъэунэфыгъ. Урысые Федерацием ошIэ-дэмышIэ IофхэмкIэ и Министерствэ и ГъэIорышIэпIэ шъхьаIэу Адыгэ Республикэм щыIэм къызэритыгъэмкIэ, машIом ыпкъ къикIэу зыпари хэкIодагъэп ыкIи шъобж зыми тырищагъэп.\nМыекъуапэ иурамэу Некрасовым ыцIэ зыхьырэм тет унэм чэщым сыхьатыр 02.05-м машIор къыщызэкIэнагъ. ЗэрагъэунэфыгъэмкIэ, ащ лъапсэ фэхъугъэр электрическэ линиер зэрэзэтыридзагъэр ары.\n«МэшIогъэкIосэ къулыкъухэм якъэсыгъом тефэу квадратнэ метрэ 75-рэ машIом зэлъиштэгъагъ. ЯнасыпкIэ зыпари хэстыхьагъэп. Мылъку зэрарэу ащ фэхъугъэр мы уахътэм агъэунэфы», — къыIуагъ Адыгеим и МЧС и ГъэIорышIэпIэ шъхьаIэ ипащэ игуадзэу Андрей Колесник.\nМашIом игъэкIосэн хэлэжьагъэх мэшIогъэкIосэ-къэгъэнэжьэкIо 13 ыкIи мэшIогъэкIосэ машини 3. Шъугу къэдгъэкIыжьын, 2017-рэ илъэсыр къызихьагъэм къыщыублагъэу машIом ыпкъ къикIыкIэ нэбгыри 4-мэ ядунай ахъожьыгъ. 2016-рэ илъэсым Адыгеим имэшIогъэкIосэ-къэгъэнэжьэкIо къулыкъушIэхэм дэкIыгъо 250-рэ яIагъ, нэбгырэ 300-м ехъу къагъэнэжьын алъэкIыгъ. МашIохэм нэбгыри 9 ахэкIодагъ, нэбгыри 3-мэ шъобжхэр атещагъэхэ хъугъэ. МашIор нахьыбэу зыщызэкIанэрэр чIылъэ унэхэр арых.


Нэбгырэ мин 33-рэ фэдиз хэлэжьагъ — Адыгэ макъ\nНэбгырэ мин 33-рэ фэдиз хэлэжьагъ\nЧIыпIэхэу зэтырагъэпсыхьащтхэм якъыхэхынкIэ мэкъэтыным икIэуххэр Адыгеим щызэфахьысыжьыгъэх: нэбгырэ мин 33-м ехъу мэкъэтыным хэлэжьагъ. Къалэу Мыекъуапэ, Яблоновскэ ыкIи Инэм къэлэ псэупIэхэм къахиубытэрэ чIыпIэхэр арых мэкъэтынымкIэ къыдалъытагъэхэр.\nКъалэу Мыекъуапэ дэсхэр чанэу ащ хэлэжьагъэх. Республикэм икъэлэ шъхьаIэ щыпсэурэ нэбгырэ мин 23-м ехъумэ псэуалъэхэу зэтырагъэпсыхьащтхэм амакъэ афатыгъ. Урысые мэкъэтыным МыекъуапэкIэ проекти 6 хэфагъ. Пстэуми анахьыбэу амакъэ зыфатыгъэр урамэу Чкаловым ыцIэкIэ щытым тет скверыр ары.\nПсэупIэу Яблоновскэм щыщ нэбгырэ мини 6 фэдиз мэкъэтыным хэлэжьагъ. ЧIыпIи 5-мэ ядизайн-проектхэм ахэплъэнхэу ахэм къырахьылIагъ. Мэкъэтыным икIэуххэм нафэ къызэрашIыгъэмкIэ, мы къыкIэлъыкIорэ чIыпIэхэр арых анахь мэкъабэ зыфатыгъэхэр: урамэу Гагариным ыцIэкIэ щытыр (урамэу Чапаевым ыцIэкIэ щытым къыщегъэжьагъэу урамэу Кочубеим нэс), урамэу Школьнэм, 2/3-м хэхьэрэ общественнэ чIыпIэр, урамэу Титовым ыцIэкIэ щытым, 68/1-м испортивнэ площадк.\nИнэм щыпсэухэрэм гупчэу «Адыгэ Республикэм ия 15-рэ илъэс» зыфиIорэм иобщественнэ чIыпIэ епхыгъэу дизайнпроекти 2 къахалъхьагъ. КъэкIорэгъым зызэтырагъэпсыхьажьырэ нэужым чIыпIэр зыфэдэ хъущтыр цIыф жъугъэхэм къыхахыгъ. Инэм щыщ нэбгырэ мини 3, 4-рэ фэдиз мэкъэтыным хэлэжьагъ.\n— Адыгеим щыкIогъэ мэкъэтыным икIэуххэм нафэ къашIыгъ цIыфхэр проектым зэригъэгумэкIыгъэхэр. Чанэу а Iофтхьабзэм ахэр хэлэжьагъэх, амакъэ зыфатыхэрэ псэуалъэхэм дэгъоу защагъэгъозагъ. Илъэсэу къихьащтым а чIыпIэхэм теплъакIэ яIэ хъущт ыкIи джырэ уахътэм диштэрэ, зэтегъэпсыхьэгъэ чIыпIэ дахэхэм къахэхъощт, — щыхагъэунэфыкIыгъ республикэм псэолъэшIынымкIэ и Министерствэ.\nПредыдущая Народнэ тхакIоу МэщбэшIэ Исхьакъ Адыгеим щыпсэухэрэм зафегъазэ\nСледущая МэфэкIым фигъэхьыгъ


Ымакъэ дунаим щызэхахы — Адыгэ макъ\nЫмакъэ дунаим щызэхахы\nРедактор 25.03.2020 КУЛЬТУРЭР, КЪЭБАРЫКlЭХЭР\nУрысыем, Абхъазым язаслуженнэ артисткэу, Адыгэ Республикэм инароднэ артисткэу Нэхэе Тэмарэ имэфэкI мафэ тыгъуасэ хигъэунэфыкIыгъ.\nАдыгэ Республикэм и ЛIышъхьэу КъумпIыл Мурат зэлъашIэрэ орэдыIоу Нэхэе Тэмарэ IукIагъ, имэфэкI мафэ фэгъэхьыгъэ гущыIэ фабэхэр фиIуагъэх. Хэгъэгум, республикэм яэстрадэ хэхъоныгъэ ашIыным Т. Нэхаим иIахьышIу зэрэхилъхьагъэм фэшI лъэшэу зэрэфэразэр КъумпIыл Мурат хигъэунэфыкIыгъ. КIэлэегъаджэу Iоф ышIэзэ, сэнаущыгъэ зыхэлъ нэбгырабэ зыгъэсэгъэ Нэхэе Тэмарэ иIофшIагъэ осэ ин зэрэфашIырэр М. КъумпIылым къыIуагъ. Адыгэ Республикэм итын анахь лъапIэу медалэу «Адыгеим и Щытхъузехьэр» фигъэшъошагъ.\n«Адыгеим ущашIэ, шIу ущалъэгъу, орэдыIоу, кIэлэегъаджэу узэрэщытыр ашIэ. Уитворчествэ цIыфхэм гушIуагъо къафехьы. О бгъэсагъэхэм зэнэкъокъухэм щытхъуцIэхэр къащыдахыгъэх, хэгъэгум цIэрыIо щыхъугъэх», — къыIуагъ КъумпIыл Мурат.\nНэхэе Тэмарэ республикэм и ЛIышъхьэ зэрэфэразэр, иIофшIэн нахьышIоу ыгъэцэкIэным ишъыпкъэу зэрэпылъыщтыр зэхахьэм къыщиIуагъ.\n— СимэфэкI ехъулIэу мыщ фэдэ щытхъу сфаIощтми, республикэм имедаль шъхьаIэ къысфагъэшъошэщтми сшIэгъахэп, — къытиIуагъ Нэхэе Тэмарэ. — Щытхъур афаIоныр зэкIэми ягуап. Сэри сэгушIо, лъагэу саIэтыгъэу сэлъытэ. ЩыIэныгъэр зы чIыпIэ итырэп, лъэкIуатэ. Лъэшэу сыфай лъэпкъ искусствэр, республикэ эстрадэр лъыкIотэнхэу. Тэ ныбжьыкIэ шIагъохэр тиIэх, ахэр ебгъэджэнхэр, ямурадхэр къадэхъунхэм ухэлажьэзэ Iоф адэпшIэныр гушIуагъоу щыт.\nНэхэе Тэмарэ Едэпсыкъоешхом щыщ. Къуаджэр къызагъэкощым, иIахьылхэм Адыгэкъалэ псэупIэу къыхахыгъ. КультурэмкIэ институтыр Краснодар къыщиухыгъэу Адыгэкъалэ Iоф щишIэзэ, кIэу зэхащэрэ ансамблэу «Ислъамыем» рагъэблэгъагъ. Лъэпкъ искусствэм фэлажьэзэ, цIэрыIо хъугъэ.\nНэхэе Тэмарэ имэфэкI фэгъэхьыгъэу, игушIуагъо къыдагощынэу нэбгырипшI пчъагъэ къыIукIагъ, телефонкIэ къыфытеуагъ. Гъэзетым иредакцие макъэ къезыгъэIугъэхэм ащыщхэм шъуащытэгъэгъуазэ.\nХьакъунэ Зарем – Адыгэ Рес- публикэм изаслуженнэ журналист, тхакIо.\n— Сиусэхэм атехыгъэхэ орэдхэр Нэхэе Тэмарэ къыIохэзэ, нахьышIоу тызэрэшIагъ. Усэм хэлъ гущыIэхэр ыгъэжъынчынхэм фэшI амалышIухэр къегъотых. Сыгу къео жьыщэу эстрадэшхом исценэ зэрэтекIыжьыгъэр. Орэд хъущт усэхэр стхыхэзэ, Нэхэе Тэмарэ ригъаджэхэрэм сягупшысэ, лъэпкъ орэдым псэ къыпызыгъэкIэщтыр, композиторыр сигъусэу къыхэсхы сшIоигъу.\nСергей Золотцев — СССР-м спортымкIэ имастер.\n— Орэдым идэхагъэ макъэм къыуегъашIэ. Нэхэе Тэмарэ искусствэм зэрэхэтыр, узыIэпищэу орэд къызэриIорэр сэшIэ. Адыгабзэр икъоу къызгурымыIорэми, артистэу исэнэхьаткIэ Iоф зышIэрэм сэнаущыгъэу хэлъыр къэпшIэн плъэкIыщтэу сэлъытэ. Тэмарэ иорэдхэм сядэIузэ зысэгъэпсэфы, гушхоныгъэ ахэсэхы.\nЕдыдж Мэмэт, Адыгэ Республикэм лъэпкъ гъэсэныгъэмкIэ изаслуженнэ IофышI, бзэхэр зыщызэрагъэшIэрэ Гупчэу «Активым» ипащ.\n— ИорэдхэмкIэ, мэкъэ дахэу Тхьэм къыритыгъэмкIэ дунаим тетхэ адыгэмэ, искусствэр зышIогъэшIэгъонхэм Нэхэе Тэмарэ алъыIэсыгъ. Тыркуем, США-м, Абхъазым, Сирием, фэшъхьаф къэралыгъохэм иорэдхэр ащэIух.\nАнахьэу сызыгъэгушIорэр Нэхэе Тэмарэ ригъаджэхэрэм лъэпкъ искусствэр зэрэлъагъэкIуатэрэр ары. Даутэ Сусанэ Адыгэ Республикэм изаслуженнэ артистк. Дунаим щыцIэрыIо «Налмэсым» игъусэу Китаим щыIагъ. АдыгабзэкIэ, урысыбзэкIэ, китаибзэкIэ орэдхэр къыIуагъэх, лъэпкъ искусствэр лъагэу ыIэтыгъ.\nЦышэ Зарет республикэ колледжыр къыухыгъ, Адыгэ къэралыгъо университетым искусствэхэмкIэ и Институт щеджэ. Зарет Нэхэе Тэмарэ иорэдхэр къеIох. Тыркуем, Германием ар ащыIагъ, дунэе фестивальхэм ахэлэжьагъ. Ымакъэ Тэмарэ иорэд къэIуакIэ зэрэфэдэр бэмэ агъэшIагъо.\nЦышэ Зарет — орэдыIу.\n— Нэхэе Тэмарэ сикIэлэегъэджэ къодыеп. Сянэм, сшыпхъум афэдэу сэлъытэ, гъунэ имыIэу сыфэраз.\nОбщественнэ IофышIэу МэщфэшIу Нэдждэт, IофшIэным иветеранэу Хъунэ Аслъан, нэмыкIхэри гъэзетым иредакцие къытеуагъэх. ЗэкIэри Нэхэе Тэмарэ фэгушIох, гъэшIэ кIыхьэ иIэнэу, ыгъасэхэрэм щыIэныгъэм гъэхъагъэ щашIынэу фэлъаIох.\nАдыгэ Республикэм культурэмкIэ иминистрэу Аулъэ Юрэ, республикэ общественнэ движениеу «Адыгэ Хасэм» итхьаматэу ЛIымыщэкъо Рэмэзанэ къызэрэтаIуагъэу, Нэхэе Тэмарэ июбилей фэгъэхьыгъэ пчыхьэзэхахьэр Мыекъуапэ щыкIощт. ОрэдыIо цIэрыIом щытхъур фаIощт, ымакъэ едэIущтых.\nГъэзетэу «Адыгэ макъэм» иIофышIэхэри Нэхэе Тэмарэ фэгушIох.\nОпсэу, Тэмар. Уянэу Нэфсэт, пшыпхъухэм, уиIахьылхэм, искусствэр зыгъэлъапIэхэрэм, уиныбджэгъухэм уигушIуагъо къыбдагощы, уимурадхэр къыбдэхъунхэу Тхьэм пфелъэIух.\nПредыдущая ЛIыхъужъхэр ащыгъупшэхэрэп\nСледущая Мечети Адыгеи и Краснодарского края закрыты до 20 апреля из-за угрозы коронавируса